text:
Taballeeji ko tati : Heen wootere ko tintinirde yimɓe kala ko waawi jolde (kewde). Ndeen ko jaaynoore (jaaynirde) kabaruuji. Nde tirdetee ko nguru nagge. Fulɓe mbiyi : “Nagge malaange piggal nguru mum tirdetee ko tabalde.” Ko kayre wonno e gure Fuuta fof. Nde jogii ko cabbi ɗiɗi bayɗi no ɓoole coomiraaɗe nguru nagge. Ko ɗiin nde fiyretee. Ende fiyee cabbi jaaynde, yimɓe ndennda so laamu noddii walla kabaaru keso aranii wuro ; oon sahaa rajooji ngalaa, jaayɗe binndaaɗe ngoodaano, teleeji e telefoŋaaji kam kaalaaka.
Taballeeji ko tati : Heen wootere ko tintinirde yimɓe kala ko waawi jolde (kewde). Ndeen ko jaaynoore (jaaynirde) kabaruuji. Nde tirdetee ko nguru nagge. Fulɓe mbiyi : “Nagge malaange piggal nguru mum tirdetee ko tabalde.” Ko kayre wonno e gure Fuuta fof. Nde jogii ko cabbi ɗiɗi bayɗi no ɓoole coomiraaɗe nguru nagge. Ko ɗiin nde fiyretee. Ende fiyee cabbi jaaynde, yimɓe ndennda so laamu noddii walla kabaaru keso aranii wuro ; oon sahaa rajooji ngalaa, jaayɗe binndaaɗe ngoodaano, teleeji e telefoŋaaji kam kaalaaka.
Ende fiyee so woodii maayɗo e wuro : cabbi tati so tawii ko o gorko, jeeɗiɗi so wonii debbo, ko noon kadi, so ko wullaango ummoriingu wuro woɗngo. Ceerno Joob wiyi : “So mi wirtiima genaale, mi miijoo ɓee kam ceertii e penaale, kala looɓinooɗo ma male.” Kala fiɗtaandu meeɗat maayde. Wallaahi, ɗum ko goonga. Maayde ko bettoore ? Alaa ! Ɗuum wonaa goonga. Maayde kay bettaani hay gooto. Mete en njiyaani walla nanen, sahaa fof neɗɗo ina maaya. Hol to ɓurnaaɗo ɓurɗo winndere oo woni ? En nanii mo, en njaɓii mo tawi en njiyaani mo. Tagi ɗum ko maayde. Yumma men Hawwaa e Baaba men Aadama hol to ngoni ? Maayde nawii, yantude e woɗɓe ɓe njiyno-ɗen, ngoowondir-ɗen, nganndu-ɗen njahii, ngoppii en. Ngannden ndeke en njejjitaaka, en ngoppaaka, ko pele tan ngoni ɗe kuuɓaani, lajal yottaaki. Enen fof ko en maayooɓe. “Njalla yo battane moƴƴu, Malal faloo.” Mo woni kala fadi tan ko sahaa mum ; etee o arat. Kala mo yiɗaa maayde yo salo tageede, sabu wattan guurɗo fof ko maayde. Yo ALLAAH joom ɓure e baawɗe kam e kattanɗe oo, newnan en sahtu nde yonti, cabbi tabalde tintina, wullotooɓe cooro gure, juulɓe nootoo haa keewa, peewna en, nduusa en haa yenaande (qabri), moofta en, nduwoo :
“ALLAAHUMMA akfirla huu, wa yarhamu huu. Yo ALLAH suddu mo yurmeende, daɗɗana mo yurmeende. Yo ALLAAH yurmo mo, yaafoo mo. Yoo maleykaaji yurmeende njaɓɓo mo. Woto o wonan en maayɗo deereero. Woto yeeso makko finnir mo. Woto caggal makko finnir en. Woto arjige (arsuku) makko naat leydi. Yo ALLAAH waɗtu arjige makko e ɓesgu makko. Yo ALLAAH moƴƴin koɗungu makko e jaabawol makko. So kanko nawori too moƴƴe, yo o heƴnu heen maayɓe juulɓe. So kanko tawri ɓe moƴƴere, yo ALLAAH heƴnu mo heen. ALLAAHUMMA salli alaa seyyidinaa Muhammd, wa alaa ahlihii, wa sallim. -Aamiin !”
Duwaawu ruttiree hono nii : “Yo ALLAAH winndan on baraaji. So o winndii woto momto. Yo baawɗe ALLAAH njawtin on siraaɗi. Yo neeɓ juuta on njahaani, on njahaaka. Yoo ndee ñamaande ɓooy yoɓaaka. Woto ɗum won ñamaande nii saka yoɓee. Yoo Pele mon garduɗe ɗee ngonan on umra jaɓaaɗo, pele mon kootirɗe ɗee ngonana on hajju jaabaaɗo. On njaaraama, ko ɗum tan neɗɗo (juulɗo) waawani banndi mum. So ñawii, o salmina (juuroo) ɗum, so maayii, o duwanoo ɗum.”
Ndeen e sahaaji ɓooyɗi, so ruggo maa bonɓe njaniino e nokku, wuro maa falnde walla diiwaan, ko cabbi taballeeji ganndaaɗi yimɓe tintinirtenoo. Njangu waɗii, ruggo nawii nayi, naworii aynaaɓe. Woto abbotooɓe ngoni ?
So njaru memaama, fantaŋ hoɗaama, sagataaɓe fulɓe aynaaɓe ndadoo, ndartoo. Bammbaaɗo yima daande fantaŋ : “So nayi konaama, hol to abbotooɓe ngoni ? Pullo taagoo, maagoo, ɓaggoo e calɗi jalammbaani, pullo fella jigaaje ndoomoo, pullo mo ñaamataa ko jigaaji mbari. Pullo am ko mo newe niilaaɗe daroo fella, jooɗoo fella.”
Yimooɓe gumbalaa mbiya : “So nde wiyi duƴ ! Ndee wiyi day ! Ndee wiyi jam ! Ndee wiyi bone ! Ndee wiyi wonaa ko ñalli waalata ! Ndeya wiyi wonaa ko waali ñallata. So pucci kaɓɓaama gaawe tanngila. Ee jaambaaroo ! Mo gite wuuga, mo ɓernde mbaroodi. “ Bawɗi alamari ndikkii ndiirii, jamma gunndadi waalaama : gumbalaa ina yimee, worɓe seɓɓe ina njeysa ina teɓɓoo gaawe e petelaaji, ina mantoo. Wanndiraaɓe maɓɓe rewɓe mbammbitii boloŋaaji, kuufii dingiral ina lennga, potndii koyɗe ina piya kumballi, ina njarfa ɓe, ina kaaltaa ñalaaɗe maɓɓe e jaraale maɓɓe jawtuɗe.
So naange suusii fuɗde, pucci koota e labale mum en, mbaɗa juraa juraa naata e ladde, ɓe mbiyi kadi : “Yuman jaambaaro nannga e ILLALLAAHU TAALAA, yuman kulɗo reedu fewja tawtaari. “ So konuuji nanngondirii haa les wulii, dow wulii, kammu ŋabbotaako, maayatnooɓe maayii, dogatnooɓe ndogii, yuman kulɗo waalii hawgu.” Ko ɗoo Yero Bah wiyata : “Miin dey mi laaɓaama ndeke dogdu daɗndataa. Sinno dogdu danndatno ndeen lella maayata. Sinno suuɗaare danndatno, cubballo nanngataa liingu.”
Jaambareeɓe ɓe kulataa, ndogataa, ndokkataa caggal, kaalataa ko mbaɗataa, kono kadi mbaɗataa ko kaalataa. Ɓee jaambareeɓe hulɓe gacce, suusɓe ŋaacce, ɓe njahraani artude, fellitɓe warde e wareede. Dardarel waɗii, becce mbiydii reŋku, gite mbaɗdii ŋaas. Conndi gasii, kure kuuɓii, heddii tan ko cokkondiral. Weli metti worɓe njettondirtu : fetelaaji ngontii cabbi, sagataaɓe ina nguuboo tan ina lappondira paɗe, fetelaaji haa jaambareeɓe ƴibbitii warñeende, culmii ƴiiƴam. Ruggiyankooɓe ɗalii nayi ngabbiima e sooynde, kootii to ngumminoo ina cooyi, nawaani nayi.
Buƴiri hoore nayi lotti huunaango waɗtii e lappol, aynaaɓe coomodiima e nayi, golal wontii gootal, punndi nanngii e asamaan, ɗi paytii mbalndi majji, gooleeje ndaaŋanii yumma mum en, eeleendu heewtii wuro, nayi ina kuuna, gooleeje ina njaaboo, rewɓe fulɓe ina paloo woto ñalbi koontude. Jaɓɓorɗe njaltinaama, njonngaama e jabbuwe, ɓoggi ndaasaama, ɓiraaji ndaɗaama koontinaama. Hannde kadi yanii heen, sagataaɓe fulɓe mbaɗii no ngoowi waɗde so abbaade konaaɗi ngartira, rewɓe fulɓe ndaara.
Tabalde lawɓe ko fijirteende. So nde honggaama lawɓe cummba, Mammadu Bannduru fenta hello, leewoo waɗda heen dahnde : “Saawaali yoo. . !” Saagaaji naaboo.
“Ndokkee maram saawali
– Saa waalee galle galo
– Ndokkee maram, baawaali
– O bisma mo maa, o waran maa
– Ndokkee maram, saawaali.”
Lawɓe telloo, ngama haa mbarña, Mammadu Banndu wayla njimri.
“Lawɓe ndillee ! Nganndee koy ko labbo reewi fof, ko ngorba waɗɗotoo.”
Tabalde safalɓe ko fijirteende no nde lawɓe ndee nii. En kaaliino nafoore mayre e sawru capaato.
Muusaa Aamadu Jallo


c: text/html

text:
Won meeɗo wiyde “tuubakiri ari ko bonnude diine men e aada men.” Ɗum waɗi jeddi, o rokki yeru karte, ɗo pijoowo ɗum nanata noddinaandu jamaa wiya «haa mi tellina ngoo junngo». O ɓeydi heen, « gila teleeji ngari, sukaaɓe men njogtii jikkuuji tuubaooɓe ». O reftini heen, « telefonaaji ngarii kisa tokkiti ngal dow haa cammalle njoorii ». Goɗɗo naamnii mo wiyi : « mbele ko ko tuubaako addi koo boni, walla ko enen ngoni huutoririiɓe ɗum no boniri »?
E ko sikke alaa, hono ɗee naamne ene njojji, sabu won e men ene ɗeɓi majjude e nder miijooji mumen, haa ndonki faamde holi ko woni « nanngitaade e hanki mum udditoo e hannde mum ». Won meeɗɗo naamnaade mi holi ko woni yahdude e jamaanu ? Sikke alaa ko naamnal jarngal waɗande yeewtere, mbele oornooɓe ngarta. Waasataa wona e sahaaji garooji, walla e mbaydi ngoɗndi, haa teeŋti e mbaydi gostondiral ɓurndi heewde huutoreede hannde ndii. Ko e ndiin mbaydi nii kisa njiɗnoo-mi ngarten hannde, sabu teskaade, ganndo gooto wiyiino « ganndal ngal aldaa e pinal heewi waɗtinde ko e boomde joom mum ». Nde tawnoo o huutorto ngal ɗo haanaani, o welsindoo ngal e sahaa nde ngal fotnoo saakteede. So ɗuum alaa, o saaktira ngal no haaniraani, haa bonna kisa ko junngo tagaaɗo waawaa feewnitde. Mbele wonaa e kaan sahaa ngon-ɗen hannde ?
Mi yiɗiino njeewtiden e ko yowitii e ɓure gonɗe e telefonaaji ɗii, haa teeŋti e watsapp, Wiber, facebook, ekn…. Kono won e caɗeele ɗee ɗe en peeñninaani. Ɗuum ene nawta en e naamnal biyngal « mbele ko ganndal tuubakiri boni walla ko kuutoragol men ngol woni ngol feewaani ?»Makka yahretenoo ko duuɓi ɗiɗi ummoraade e nokkuuji men ɗii, ko laaɗe diwooje ngari koo, en mbiyataa ɓeydaaki moƴƴinde diine men. Lislaam farlinaani e ɗannotooɗo koorka, sabu mum anndude, jahɗo anndaa to sahaa taƴgol tawata ɗum, wontana ɗum lor. Kono hannde, alaa ɗannotooɗo mo dawrataa koorka, sabu mum yenaneede (e ballal Alla) hade futuro yonde tawata ko yettiima ɗo faynoo. Waɗde yoɓde tawataa en.
So sahaa njuulu yontiino, noddinoowo ŋabbata ko dow sooroo ene wulla ene yiiloo, mbele daande mum nanee fuɗnaange, hiirnaange rewo e worgo. Hannde, omo waawi jooɗaade ɗo gootel daande makko nanee to ɓuri woɗɗude e to nde haaɗatnoo. Yeruuji kollirooji ɓure golle tuubakooɓe mbaɗi e moƴƴingol diine men ene keewi. Mi haalaani ko pinal men koo, sabu so tawii, hannde, en mbaawii anndude no koreeji men goɗɗi nguurdi e duunde baaba Aadama hee ko Alla e rajooji, teleeji haa heɓi internet. Miin dee kam mi faamii, wonde wonaa ko tuubakiri addi koo boni, ko no kuutoririto-ɗen ɗum nii woni ko feewaani.
Sinno ko sago, wonɓe watsapp ɓee kuutoroo ɗum ngam ɓeydaade jannginde yimɓe ɓee e finndinde ɗumen, sabu watsap taƴii enɗe, seerndii ɓiɓɓe yumma, bonnii dewle. Ko fotnoo suuɗeede fof wejaama e boowal, ko fotnoo ñuumbeede fof ne kay saaktiima haa fotɓe nande e potaani fof nani heen. So mi hulaani, mi wiya won nii huutoriiɓe oo fartaŋŋe ngam yoɓtaade ko mbaɗanoo sabu mum en ndeke wuutanonaade baɗnooɗo ɗum en. Wiyatenoo ndeen ko konngol ko ndiyam, so rufii ɓoftotaako. Waɗnoo mawɓe wiyde noon ko anndude so konngol yaltii naattataa.
Kono sikke alaa kay, so ndiyam rufii, mo tawaaka nde ɗam rufata fof ene waawi yeddude sabu nde ari tawi ko ɗo ɗam rufnoo ɗoo yoorii. Waɗde mo tawaaka nde haala haalatee ene waawi wiyde « wonaa goonga, kaari haalataa ko wayi noon ».
Jooni noon, konngol walla natal naatngal e nder Watsap ne no mbiyaten ɗum ? Ma a taw ko nebam ndufɗam, ɓoftotaako, tee maa waɗ baɗte kaɗooje guloowo yeddude.
Malal Sammba Gise

robotstxt: allowed

filter: keep


text:
Ɗannanaade Ndakaaru ! Heewɓe so miijiima yolnde Rooso ndee tan, ɓerɗe mum en taƴat, Alla e caɗeele heewde : gila e kaljingol roondotooɓe kaake, kuuñƴugol merlannga en, caɗeele polis rewo e worgo kala, kulol poosteede walla wujjaneede huunde, jolngo e laaɗe ciyooje e dalƴo-dalƴo mum en… haa e leeltugol e laawol … alaa baawɗo limtude caɗeele taccugol maayo ɗo Rooso ɗoo. Ko ɗum tagi, gila ko ɓooyi yimɓe ceeraani e duwaade yo sala (pom) waɗe hakkunde Rooso Muritani e Rooso Senegaal. Eɗen cikki tan, jooni duwaawu maɓɓe jaabee !
Banke afriknaajo ƴellitaare (BAD) fellitii ñamlude Muritani e Senegaal kaalis ngam mahngo sala dow Maayo mawngo, ɗo Rooso ɗoo. Ɗum habraa ko ñalnde alkamiisa 15 desaambar to Ndakaaru. Ñamaande ndee ko nii feccitorii : 9,4 miliyoŋ oroo (miliyaaruuji 3 e 760 miliyoŋ ugiyya) ko ñamaande Senegaal e 31,3 miliyoŋ oroo (12 miliyaar e 520 miliyoŋ ugiyya) ko ñamaande Muritani. Ina wayi no banke oo felliti ɗuum ko ñalnde 9 desaambar 2016.
Huunde e dalillaaji kollitaaɗi, ko « baasgol woodde nokku taccirɗo duumiiɗo hakkunde leyɗe ɗiɗi ɗee ina teppunoo tabitingol politikaaji ƴellitaare faggudu e naatnaatondiral diiwaan oo e duunde Afrik ndee » E miijo banke oo, mahngo sala kaa maa wallit huuɓnude sarɗiiji ƴellitaare faggudu diiwaan oo « haa teeŋti noon e yah-ngartaa e gostondire hakkunde Afrik rewo e Afrik hirnaange ».
Njuuteendi sala kaa ina wona hedde 1 500 m. Ine eɓɓaa heen kadi mahngo e baɗgol kaɓirɗe e postooji takkondirɗi deenooji taccugol keerol ngol mbele « yimɓe ina mbaawa rewnude geɗe mum en laawol to bannge duwaañ e nder nokku gooto ».
Ina ɗaminaa maa « eɓɓaande ndee yaawnu jolngo e ruso e njuuteendi yolnde Tanger-Lagos e Alsee-Ndakaaru, e sifaa kuuɓtodinɗo hakkunde Orop e Afrik worgo Saharaa», e wiyde Aali Ismaayiil Muhammed, ganndo ko faati e faggudu jolngo to BAD, kalfinaaɗo eɓɓaande ndee. O ɓeydi heen « yah-ngartaa otooji e laawol hee maa ɓeydo fotde laabi tati ɗoo e hitaande 2025 ». Eɗen njenanaa kadi maa ɗum softin njulaagu e nder diiwaan hee kala, nde tawnoo ina jeyaa e eɓɓaande ndee kadi mahngo, ko famɗi fof, 60 km laabi caltooji e nder nokkuuji ndema e ngaynaaka. Kadi, eɗen nganndi e Muritani e Senegaal kala, laawol ngol rewi ko e nokkuuji ndema maaro. Nafooje goɗɗe kadi ina eɓɓidaa e mahngo sala kaa, ko wayi no peewnitgol ekkolaaji 7 e nokkuuji cellal 3, walla kadi mahngo laylaytol dokkitgol ndiyam ceniɗam nder Roosooji ɗiɗi ɗii, yantude e laylaytol senaare e mahngo e baɗgol kaɓirɗe nokku weytaare sukaaɓe, walla nokkuuji goɗɗi renndo wonande rewɓe e ɗawaaɓe won ɗeen kattanɗe e nder Rooso Muritani.
Bookara Aamadu Bah


text:
Jibinannde. Taan Kajjata Siree Sammba Joom e Bakkaar Siidi Konko Siree Sawa Laamu, taan Ceerno Hamediin e Ummu Jeliyaa, Bah Mbaare Sammba Bakkar jibinaa ko e hitaande 1946 e nder galle lawakooɓe deeniyankooɓe Waali Jantaŋ, Waali gural Sule Buubu Gaysiri Dewal Sawa Laamu Yero Jam Koli Tengella. Yumma makko yalti ko e galle jeŋjeŋɓe, seernaaɓe wuro Ɓoggel Fadduwaa, wiyetee ko Habii Ceerno Hamediin Jeŋ walla Habii Ummu Jeliyaa. Baaba makko, kanko Mbaare, wiyetee ko Sammba Bakkaar Siidi Konko Siree Sawa Laamu Yero Jam Koli Tengella, jiidi ko e Boy Bakkaar, Jaanga Bakkaar, Faatumel Bakkaar e Ayse Bakkaar.
Bah Mbaare ko saajo, rewi ko e funeeɓe ɗiɗo rewɓe Jeynaba e Sala. Omo jogii kadi mo o jiidi yumma tan, ena wiyee Bakkaar Mammadu Siidi Bah. So en ɓamtii, mbiyen Bah Mbare ko nii waydi e ɓiɓɓe yumma mum en :
1- Bakkaar Mammadu Siidi Bah (ɓe njiidi ko yumma)
2- Jeynaba Sammba Bakkaar e Sala Sammba Bakkaar(funeeɓe)
3- Mbaare Sammba Bakkaar Bah
4- Pennda Sammba Bakkaar Bah
5- Maamuudu Sammba Bakkar Bah lollirɗo Saara Bah.
Jaŋde.
Mbaare janngi duɗal mum leslesal ko e wuro Maqaama, laamorgo diiwaan Damga Muritani. Ko ngoon kadi wiyetee Dugubaa, sahre nayeere walla Kumballi takko Caanngel Ciwalli. O ari ɗoon ko e hitaande 1953. E oon sahaa, o yahratnoo ko e duuɓi jeeɗiɗi. O woni ɗoon e Maqaama duuɓi 6. E hitaande 1959, o heɓdi seedanteeje ɗiɗi : seedantaagal jaŋde lesre(certificat d’études élémentaires) e kawgel fayde rogere ɗimmere(concours d’entrée au second cycle). O ɓenni e duɗal rogere ɗimmere (collège) to sahre Kayhayɗi, laamorgo diiwaan Gorgol. O woni ɗoon duuɓi tati. Caggal berwe e hitaande 1963, o fayti to liisee Rooso(Lycée de Rosso) to diiwaan Tararsa. E hitaande 1966, o heɓi bak makko. E oon sahaa noon hawri ko e leydi Muritani ena jiiɓii haa faayni. Eɗen nganndi ko ñalnde 30 lewru siilo hitaande 1965, laamu Muritani e gardagol Muktaar Wul Daddaa, yaltinnoo kuulal ngam waawnude jaŋde ɗemngal arab e duɗe lese e duɗe hakkundeeje leydi ndii. Ñalnde 04 lewru siilo hitaande 1966, almuɓɓe ɓaleeɓe ɓee (fulɓe, sooninkooɓe e jolfuɓe) ndenti, ndilli ngam salaade ndeen waawnere sabu sooynaade aawdi añam-leñamaagu woni ko e aaweede hakkunde leƴƴi ɓaleeji e boɗeeji e nder leydi Muritani. Mbaare jeyanoo ko e almuɓɓe ardinooɓe ndeen dillere.
Ciftinen haa hannde, ko e lewru colte(février) hitaande 1966 pelɓondiral hakkunde ɓaleeɓe e woɗeeɓe waɗnoo, rewam dillere almuɓɓe ɓaleeɓe e caaktugol ɗerewol 19nayo noddirtengol « manifeste des 19 »
Ko e lewru colte hitaande 1966, haa hannde kadi, sappo e njeenayo siifnooɓe ɗerewol ngol nannganoo, cokoyaa to dummbirdu Nebeyka, caggal ɗum to duɗal polis. Ñaaganinoo ɓe ko Lewopool Sedaar Senngoor, laaminooɗo leydi Senegaal e oon sahaa.
Nde Mbaare heɓi bak, rokkaa “bursi” ngam jokkoyde jaŋde to duɗe toowɗe caggal leydi. E hitaande 1967, o ari e leydi mbiyeteendi Ikreen (Ukraine) to Dowlaaji Sowiyetik, o winndii e duɗal jaaɓi-haaɗtirde fanniyankaagal ndema e wuro wiyeteengo Kiyeew (Kiev). O janngi e ngaal duɗal duuɓi 6, o heɓi ɗoon seedantaagal toowngal biyeteengal doktoraa detaa to bannge safaara kulle (doctorat d’état vétérinaire) e hitaande 1973. E hitaande 1974, o neldaa kadi to wiyetee Astarakaan(Astrakhan) haa hannde, to Dowlaaji Sowiyetik, fotde lebbi jeegom( siilo haa korse) ngam waɗde fanniyankaagal awo. Mbaare arti e Muritani, gollii ko heewa, caggal ɗum neldaa to Nante(Nantes) to leydi Farayse to duɗal ganndal e karallaagal awooji geec, hakkunde hitaande 1975 e hitaande 1976.
Mbaare, kañum fof e waɗde nguurndam mum hakkunde Waali, Maqaama, Kayhayɗi, Rooso, e to caggal leydi, majjaani ngenndi baaba mum Waali Jantaŋ, Waali Duga e duunde, Waali Labboya e laamorba. Waali Jantaŋ, Waali gural Sule Buubu Gaysiri Dewal Sawa Laamu Yero Jam Koli Tengella, ɗo ƴibbe jeeɗiɗi ndarii, ndooki maayo, ndookanaani ñaamde e yarde, ndookani ko wuppooɓe e ceene, liirooɓe e ciibe, waawɓe ñallude ñaamaani, ɓe mbaawaa ñallude ƴakkaani goro, kaalaani pawka.
Omo anndi Soogoonde e Alaa-ñalaande. Omo anndi Boy mawndu e Boy tokosuru, beeli konuuji e ruggooji, beeli kure e gaawe. O majjaani Sammbammboo, beelal Haari-lewaa, Feel mawndu beeli, Maayel Tulel, Werowal, Ñigali, Beeɗaaga e kolaaɗe Galñaade, Nduufti, Njaaw e Ƴeewgal.
Golle
+ Tuggude e hitaande 1974 fayde e hitaande 1975 ko o biɗtoowo to laboratuwaar awooji Nuwaadibu.
+ Tuggude e hitaande 1976 haa e hitaande 1978 ko o mawɗo laboratuwaar awooji. Ko kanko kadi woni mawɗo gollorɗi fiiltiyankaagal e diƴƴiyankaagal to Nuwaadibu(chef du laboratoire des pêches et chef du Service océanographie et hydrologie de Nouadhibou).
+ Tuggude e hitaande 1978 haa e hitaande 1980 ko o jiiloowo catal ngenndi ngal wiɗtooji fiiltiyankooji e awooji to Nuwaadibu (directeur du Centre National de Recherches océanographiques et des Pêches à Nouadhibou).
+ Hakkunde hitaande 1980 e hitaande 1981 ko o diisnondirɗo jaagorgal awooji( conseiller du ministre des pêches).
+ Hakkunde hitaande 1981 fayde e hitaande 1986 ko kanko jogii njuɓɓudi, woni kadi jiiloowo kuuɓal gollorgal hakkunde Muritani e Dowlaaji Sowiyetik biyetengal Maussov(administrateur, directeur général de la Maussov)
+ Tuggude e hitaande 1986 haa e hitaande 2002, o waɗii e ngal daawal golle keewɗe. O wonii heen gollotooɗo e jaagorde awooji e faggudu geeciyankeeru, o woni heen kadi meer Waali Jantaŋ.
+ Tuggude e hitaande 2002 haa heɓi hitaande 2003, ko kanko woni jiiloowo kuuɓal kaggu-laaɗe Nuwaadibu.
+ Tuggude e lewru bowte 2003 haa e lewru juko hitaande 2005 ko o jaagorgal awooji e faggudu geeciyankeeru (Ministre des Pêches et de l’Economie maritime).
+ Hakkunde hitaande 2005 e hitaande 2007, ko kanko woni meer Waali Jantaŋ
+ E lewru colte 2007, o toɗɗaa senaateer falnde Maqaama.
+ Tuggude e ñalnde 15 lewru seeɗto hitaande 2009 haa ñalnde 05 lewru juko hitaande 2009, ko kanko woni lomto-hooreejo e jappeere laamu. Ko kanko woni Ɓaleejo gadiiɗo jooɗaade e jappeere laamu ngam ɗowde leydi Muritani hay so tawii ko e lomtagol. Yontaaɓe ɓaleeɓe heewɓe ndañiino teddungal e laamuuji leydi ndii kono alaa e mumen jettinooɗo martaba mo Mbaare dañi oo so wonde hooreejo leydi.
+ Tuggude e hitaande 2007 nde Siidi Wul Sheek Abdallaahi toɗɗii mo haa ñalnde 11 lewru siilo hitaande 2013 nde o ruttii e joomiiko ndee, ko kanko woni président du Sénat.
Ɓesngu e Sehilaaɓe
Ɓesngu
Joom-suudu makko wiyetee ko Boongal Seynabu Sammba Sule. O dañi ko ɓiɗɗo gooto debbo ena wiyee Habii Mbaare Sammba Bakkaar, jooɗii ko to leydi Farayse.
Sehilaaɓe
Mbaare ko neɗɗo baawɗo cehilaagal, tabitɗo giɗgol saɗne. Ena teskaa ɓeeɗoo ko maayde tan seerndi ɓe:
– Jah Hammadi Daabi
– Aamadu Baykoro Ñaŋ
– Moris Bensaa ( Maurice Benza)
– Tuure Mammadu mo Jowol Sahre
– Jagana Kaliilu
Tonngol
So tawii ko golle moƴƴe ngoni ndimaagu walla njibinta ɓinngu moƴƴaagu, mbiyen Mbaare Sammba Bakkaar faggiima geɗe ɗiɗi fof e nder sahaa mum. Hay so tawii won no o faamiraaka e dumunnaaji cakkitiiɗi ɗii, ittataa won ko o gollanii Waali Jantaŋ e diiwaan mum, leñol fulɓe e leydi Muritani e kuuɓal ko ɓooygol aduna waawaa momtude. Maa ngenndiyankaagal tesko gonal makko Nuwaadibu e golle maantiniiɗe ɗe o gollii kono kadi maa daartol won seede mo yeddotaako wonde o wonii meer dañɗo ko meeruuji ndañaani. O wonii jaagorgal dañngal ko jaagorɗe meeɗaani dañde. O woni kadi senaateer dañɗo ko senateer meeɗaani dañde tawo e nder leydi ndii gila nde ndi diidaa, so jooɗaade e jappeere laamu, ɗowa leydi ndii.
Eɗen nelda duwaaw feewde e wuro Waali Jantaŋ e kuuɓal, denndaangal galleeji Deeniyankooɓe e Yaalalɓe Waali, Bedenki, Siñcaan, Padalal, Ganngel e Ɓoggel. Eɗen ndennda sunaare e Boongal Seynabu Sammba Sule, Habii Mbaare Sammba Bakkaar, Jeynaba Sammba Bakkaar, Sala Sammba Bakkaar e Sala Konko Bah. Eɗen nduwanoo Mammadu Tuure mo Gori Jowol e Aamadu Baykoro Ñaŋ mo Waali Jantaŋ. Eɗen kuutoroo ɗoo kadi ooɗoo fartaŋŋe ngam jaarde mo kanko Doktoor Aamadu Baykoro Ñaŋ e ballal makko teskinngal haa mbaaw-ɗen heɓde yoga e nguurndam ooɗoo gorko. En njejjitaani giɗo men Kajjata Demmba Konko Mammadu Konko Usmaan Bah walla mbiyen mo Kajjata Sala Sammba Bakkaar Siidi Konko Siree Sawa Laamu Yero Jam Koli Tengella, baɗɗo jokkondiral hakkunde men e Boongal Seynabu, ruttii kadi humpiti en geɗe keewɗe ɗe en ngalaano.
Yaakaare
Ko mi majjiranooɗo, mboɗo yiiloo
Mi yiiliima, mi sunniima haa mi horitiima.
Ñalɗi e jammaaji, mboɗo miijoo
Mi miijiima, mi miijtiima haa mi doortiima.
Yitere yiyaani, nofru addaani
jiyɗo hollaani, nanɗo haalaani.
Faayre am mawni, woni e jaalɗaade
Sabu kaa ngonka nattuka faamnaade.
Won ko naati hannde e ngenndi am
Ko ɓuri mi doole, fooli semmbe am.
Rimɓe rostiiɓe, rusɓe gacce
Ballotooɓe koyeera, ena piya becce
Laatiima doombi, cokkiima e peñol
Heddii ena ŋera, ena ngutta ɗaɗi leñol.
Mboɗo wiya: Alla yoo ɗo yaakaare?
Haa too e Fuuta e kummbaare
Jaambaaro feeñi, ena wiyee Bah Mbaare
Salndu wuurndu, daraniindu ɓamtaare
Mbaabuur roofolɓe, keewɗo newaare
Ngenndiyanke caasɗo, mo jaɓaa yawaare.
Yelle Jeynaba e Sala, funeeɓe
Satigi mo woynaa miskineeɓe.
Gorko Waali, Gural Sule Buubu
Nafoore mehre, laatiinde suudu
Mbaare ɗuhi ɓesngu, waɗi e kisal
Haɓi e lohre, addi ɓural.
Njarat-mi ko Bah Mbaare tedduɗo
Bah Mbaare, mo tedduɓe cuɓii tedduɗo
Sagata cuusɗo, ƴoƴɗo, teyliiɗo
Daarorgal dariiɓe, dimo jeytiiɗo.
Gooto waawaa wonde Leñol
Kono ena waawi wonde yaakaare Leñol
Seydi Bah, a wonii yaakaare Leñol!
Gelongal Fuuta
Njaay Saydu Aamadu


text:
bAlhaji Ado Abdullahi Bayero Danyaama har lewru jegooru anmdiraadu e yuuli ndu hitaade ujuneere e temedde jenayi bee cappan e tati(06/1930) innde saro maako Alhaji
Category: Taariha
Taariiha ko laatii 19 September e Afrika
*Humpitooji Afrik e winndere. Kuɗol Mammadu Aamaadu Bah.* *Hannde naasaande 19 siilto ne waawi teskoreede waɗi wattiiji seeɗe ɗi teskoto—ɗen.* *Naasaande 19 siilto 2002 kodduwaar
Moye innete NANFO ISMAILA DIABY
Si tawii ko goonga, oo mooddibo wi’eteeɗo NANFO ISMAILA DIABY Ila hitaande 1997 himo juulirde N’ko o julnira ɗun almuɓɓe makko ɓen, haray toŋe Cernooɓe
Taariiha Laamido Gombe Abubakar Umar
Laamido Gombe Abubakar haa hitaande ujuneere e temedde jeenayi be cappande joyi be jeweedidi (1957). Mo Allah bagi darajamum, kinnaado laamido Gombe Abubakar Umar danyaama
Taariiha Lamiido Katsina Muhammadu Dikko
DARTOL (TAARIHA) Alhaji Muhammadu Dikko anndiraaɗo Muhammadu Dikko ɓii Giɗaaɗo lamɗo no Katsina ɓoymaajo mo 47 gila (1865 lewru Duujal, 1994). O laami 9 lewru
ALHAJI UMARU MUSA YAR ADUWA
Alhaji Umaru Musa Yar aduwa, kanko woni Ardiiɗo leydi Najeriya mo sappo e tati (13) nden Gomnajo boymaajo diiwol katsina 29 lewru Mayru 1999 yaago


text:
Fuuta Jaloo
Fuuta Jaloo (na Fuuta Jalon) ko leydi doŋi e pelle jeyaandi hannde e Ndenndaandi Gine. Hindi tummbii hakkunde Gine.
Joogarafi[taƴto | taƴto ɗaɗi wiki]
Fuuta Jaloo (leydi Fulɓe e Jalunkeeɓe) no wertii e ko yahata 80.000 Km2. Ɗii ɗoo nooneeji leydi no tawee e mayri: boowe, ndantaari, hansaŋere, doŋi, pelle, dunkiiji. Ce’e (teelal: seere) e ayɗe no heewi kadi.
Buruuji (teelal mum ko: buruure) e wonndiije (teelal: wonndiire) no heddii haa jooni fii kala sunnugol buruuji nyaamii ko heewi e funngo ngon. Fello ɓurngo toowde ngon no wi’ee Fello Luura, hingo hewta meeteraaji 1515.
E ndunngu (ittude lewru awril haa ottoombur), toɓo no heewi Fuuta Jaloo. Canɗi e maaje kadi no ila e ndin leydi, yoga e maaje ɓurɗe mawnude ɗen, wano Dimmawol (caangol Dimma) wontugol Maayo Gammbi, ɓalewol (maayo ɓaleewo) anndiraangol kadi Maayo Senegal fow ko ton tubbi. Yoga e canɗi go’o kadi ko Kunkure, Kolenten ekn. Fuuta Jaloo no hittani fota Afirik Hiirnaangeeri ngam canɗi mum e maaje mum.
Yimɓe[taƴto | taƴto ɗaɗi wiki]
Lenyol ɓurngol ɗuuɗude ngol ko Fulɓe. Hiɓe wowla pular, caltuka fulfulde, jeyduka e pulaarji Senegal e Gammbiya kono hika سنلخjogii mbaadiiji makka heertiiɗi. Leƴƴi go’o kadi ko Jalunkeeɓe, Jaakankeeɓe, Maninkaaɓe, Konyaagiiɓe, Basariiɓe, Bajarankeeɓe, ekn. Ko ɗemngal pular ɓuretee wowleede Fuuta Jaloo.
Nyamri Fuuta Jalunkeeɓe ɓen ko ɓuri kon ko maaro, fonnye, kaaba kanyum e kuusuuji wano kappe e jaabere e putee. Fulɓe ɓen acciino nguurndam egga-hoɗa kono haa jooni ngaynaaku no woodi. Yunngo liƴƴi anndaaka.
Taariika[taƴto | taƴto ɗaɗi wiki]
Also see Kingdom of Fouta Djallon
Ndaar kadi [webFuuta]
Fuuta Jaloo ko leydi hoɗaandi gila duuɓi guluuji guluuji. Hino sikkaa Fulɓe aynooɓe fuɗɗino naatude ton gila jamaanu laamateeri Gana e Malle (hakkunde teeminannde 9aɓere haa 15aɓere. Gooto e murtannooɓe laamateeri Malle ɓen laatino Pullo no wi’ee Koli Teŋella. Hino sikkaa Koli Teŋella ardu e yimɓe mum haa ka wi’etee ɗon hannde Telimile, ko ɗon o surraa (ɗum ko e teeminannde 15aɓere). Ka attorum Fulɓe e lasliiɓe ɓen, ɗum ko Jalunkeeɓe, Soosooɓe e leƴƴi go’o wano Kisiiɓe e Baagaaɓe, ɓe hoɗiduno e hoore jam, teeŋtii nde tawnoo ɓe fow maɓɓe ko sanamuuji ɓe rewaynoo. Kono ittude e teeminannde 18aɓere alsilamaaku fuɗɗii naatude e leydi ndin. Ko Fulɓe iwrunooɓe reedu Maasina wonunoo sabu mum. Nde ɓe tawnoo ɓe fuɗɗike ɗuuɗude e doolnude, ɓe murtitani Jalunkeeɓe ɓen. Hareeji jihaadi wulɗi huɓɓi e leydi ndin. Kono juulɓe ɓen heɓi poolgal. Ko ka konu Talansan, laatinoongu e hitaande 1725 Fulɓe ɓen fooli fes ɓe sinci dawla almamaaku e ley ardungal Alfaa Ibrahiima Sammbegu, ɓurɗo lollirde Karamoko Alfaa. Diiwe 9 sincaa. Kannje woni: Timmbo (laamorde nden), Timmbi Tunni, Keebaali, Koyin, Kollaaɗe, Ɓuriyaa, Foodee Hajji, Fugummbaa, Labe. Diiwal kala no mari laamɗo mum. Ko Almaami on woni hooreejo Fuuta on fow, hella ka dawrugol e hella ka diina.
Fii danndugol leydi ndin piiro fii laamu, tuuginorde Fuuta nden halfini laamu ngun cuuɗi ɗiɗi, Soriyaa e Alfaayaa, happani suudu kala duuɓi ɗiɗi. Ngal lomtondiral ka laamu haɗaali fitinaaji yanude hakkunde cuuɗi ɗin ɗiɗi. Nde tawnoo kadi ko njuɓɓudi laamu federasiyon, diiwe ɗen no jokkunoo tun heɓtugol geɓoy geɓoy e mbaawka kan. Ko ɗum lo’ini Fuuta weeɓinani Faransiiɓe naatugol. Caggal nde ɓe foolunoo ka hare Pooredaaka e hitaande 1896, ɓe bonniti almamaaku ngun ɓe lanci yuɓɓo dawroyankeewo ngon. Ko ɗon taariika Fulɓe Fuuta heertiiɗo on timmi sabu gila on saanga leydi ndin ko e nder leydi ɓurndi yaajude, innaandi Gine jeyaa.
Fuuta laatino leydi ganndal e diina e pinal e ɗin jamaanuuji. En limtay yoga e ceernooɓe, karamokooɓe e waliyyuuɓe nantuɓe innde wano: Ceerno Aliyyu Gommbaa, Ceerno Aliyyu Ɓuuɓa Ndiyam, Ceerno Saadu Dalen, Ceerno Maawiyatu Maasi, Ceerno Sammba Mommbeyaa. Ɓen ceernooɓe wallifino defte ɗuuɗuɗe e aarabuure kanyum e pular, wano deftere diina lollunde, Oogirde Malal, nde Ceerno Sammba Mommbeyaa wallifii e pular.
S. G. T
- [webFuuta]


text:
Kaɓirɗe Al Hajji Umar Taal keewɗe, njiytaama
Kaɓirɗe Al Hajji Umar Taal keewɗe, njiytaama
Ceerno Madaani Muntagaa Taal ɓooyii ngolɗoo laawol to Farayse, sibu o waɗii toon ko ina wona lebbi ɗiɗi jooni. E nder heen o waɗii njilluuji e jokkondire keewɗe sanne. O jokkondirii e almudɓe makko e woɗɓe, haa arti noon e hoohooɓe diine e politik leydi Farayse. O yilliima kadi gure Farayse keewɗe. O yahii haa Belsik e Espaañ.
Gila Ceerno Madaani jooɗtii e joɗnde Baaba mum, hono Ceerno Muntagaa Taal, caggal nde sankii ñalnde 12 saawiyee 2007 ina yahra e duuɓi 93, ko ngol woni go’o ko o ɗannanii Farayse. Ngalɗoo ɗanngal kadi, haa hannde, ko yiɗde jokkude golle jeeyngal e guurtingol ɓure ɗe Sheek Umar Al Fuutiyyu ɗaldi en, ɗe Ceerno Muntagaa fuɗɗinoo, nde yillinoo Farayse e hitaande 1994.
E oon sahaa, laamu Farayse jaɓiino tottitde mo defterdu (binndaaɗe) Al Hajji Umar Al Fuutiyyu Taal (1797-1864), fotde 518 defte binndiraaɗe junngo, maraaɗe e ko anndiraa mikroofilm (leppi tokoosi).
Hitaande rewi heen, ɓe njaɓi artirande mo gooski Abdullaay Taal, ɓiy Ahmadu Seeku. Abdullay Taal, keɓtunooɗo kaɓirgal e juuɗe añɓe ngam haɓtaade konu koloñaal kolonel Luwi Arsinaar, nde njani e wuro e Seegu e hitaande 1890. Oon saanga omo yahra e duuɓi 10 fat. Ko ndeen Arsinaar dahi mo, nawi mo Faryse, nehi mo, naatni mo konu, ha o woni Lietnaa. Kaŋko woni afriknaajo gidiiɗo naatde ekkol militeer lolluɗo biyeteeɗo Saint Cyr. Eɗen ciftora, e oon sahaa, o waɗananooma teddungal koninkaagu mawngal to nokku ina wiyee « invalides » e tawtoregol François Léotard gonnooɗo Kalifu ndeenka leydi Farayse e oon sahaa. Farayse hasi ko laana ndiwoowa konu, jolni heen fotde ofiseeji 10 toowɗi ngam artirde gooski Abdullaay Taal haa Ndakaaru, hade mum ɓennineede to Segu, ɗo o lelii e ooɗoo sahaa.
Laamu Farayse jaɓiino kadi luɓde, e hitaande 1997, Ceerno Muntagaa Taal silaama Seek Al Hajji Umar Al Fuutiyyu. Kaan silaama hollitaama e wejo mawningol duuɓi 200 jibinegol Seek Umar.
Ina jeyaa e sababuuji ɗanngal Ceerno Madaani Taal hannde ngal to Farayse, tiiɗtinde golle baaba makko fuɗɗunoo, haa arti noon heɓde yamre limnaande binndaaɗe Al Hajji Umar (mikroofilm ƴeeŋii). Ɗuum, so dañaama, maa wallit no feewi cargol golle oo ganndo.
Ina jeyanoo e ngoƴaaji Ceerno kadi, seedaade geɗe ɗe Al Hajji Umar walla ko iwi e mum mooftanooɗe e miiseeji Farayse. Nii woni, o waawii yiytude, ɗo miisee daartol tago ɗo Havre ɗoo, geɗe maantinɗe bayɗe no tabalde laamorde Sayku Umar. Ko kayre jaaynatnoo kala ko kewi. Ɓe tawii ɗoon kadi petelaaji e kaɓirɗe mbaɗɗu (puccu) keewɗe. Ina heen kadi ñawndorɗe e geɗe suufiyaagal e sirruuji Alla keewɗi, makatuume keewɗe, kam e caawli goɗɗi ɗi anndaaka ko woni e mum en tawo. Geɗe ɗe memtaaki hay dara, no ɗe ngardunoo ko noon ɗe ngoori haa hannde, ɗe meeɗaa udditeede.
Ɗum noon ko ngalu keewngu faayiida yiytaa toon. Ñalnde aljumaa 29 sulyee ndee, boowal galle meeri Havre wonti ko nokku wejo, sibu ko ina tolnoo e 900 haa 1200 almudde Seek Umar, ummoriiɓe e jookli Farayse kala e leyɗe catiiɗe ɗum, ngarii ɗoon yeeɓde huunde e ngalu Umaral Fuutiyyu ɗaldi en, ngu nganndu-ɗaa ko ngol woni go’o ko ina yaltinee miisee daartol tago Havre.
Ina ɗaminaa maa ɗee geɗe ndokkite joom mum en, walla ɓe luɓee ɗe, e daawal juutngal. Ceerno Madaani Taal yeewtidii ɗum e hoohooɓe laamu Farayse ñalnde bismaa to Elysée ndee. Ardiiɓe leydi Farayse njaɓii ɗuum, heddii ko anndude no ɗum wonirta e no ɗum siynirtee, gila e jolngo majjum haa e gaddaade kisal majjum e sarɗiiji mooftugol majjum mbele ina hisa, waasa majjude walla memtaade. Ɗuum noon, alaa e sago laamu Senegaal e Mali walla nii Dental Afrik e pelle Farayseyaagu e Unesco walla yimɓe heeriiɓe toppitiiɓe geɗe bayɗe noon, naata heen. Waɗi noon ko geɗe ɗee ko kimmuɗe no feewi, sibu ɗe toɗɗii ko nguurndam oo Ceerno mawɗo, ɗe kollitta ko waalaare mawnde e daartol Afrik. Sibu eɗe kollita wonde Sayku Umaar, gaa gaa wonnoode ɗum waliyyu Alla laaɓtuɗo, ko koohoowo politik, ko koninke mawɗo, jeddi ngalaa heen ! Nde o daranii jihaadi ngam sarde, saaka Lislaam ndee, omo dartoo, omo haɓa e konuuji koloñaal ndee, o haɓaama e becce ɗiɗi. Ɗuum haɗaani laamu makko laataade. Nii woni o lelnii ɗoo ngooroondi naatnaatondiral hakkunde leyɗe Afrik, o walliti no feewi, e nder njilluuji makko e mbaɗti hormaade ɗum.
Satiiɓe Ceerno Madaani Taal mbeltiima no feewi e darnde teskinnde nde Nicolas NORMAND, ammbasadeer Farayse to Senegaal, darii heen ndee, newnunde denndanngal geɗe ɗee, gila e ɗanngal ngal haa e ko heddii koo fof. Ko noon kadi ɓe mbeltorii e ko laamu Senegaal neldi sete timmuɗo ummoraade Ndakaaru, yanti e wonannooɓe ɗum toon ɓee, ngam arde tawtoreede kewu ñalawma 29 sulyee oo, baɗnooɗo to Havre, ɗo geɗe Umaral Fuutiyyu kollitaa yimɓe laawol gadanol.
E ngoon yeeso haa hannde, Ceerno Madaani, e wondude e ɓiy yumma mum Makki Taal, njiyndirii e sete paayodinɗo jagge toowɗe. Ɓeen kollitii yiɗde mum en jeytoreede e wiɗtooji e ɓamtugol e caaktugol golle Al Hajji Umar Al Fuutiyyu Taal. Caggal nde Kiliifa oo rokki ɓe duwaawu, ɓe nanondirii hawritde ñalnde 27 ut 2011 to nokku ina wiyee Cergy Pontoise, ngam yuɓɓinde e fuɗɗaade golle. Ina jeyaa e ɓeen, biyeteeɗo Mammadu Deh (jeyɗo sabaabu ko yiytaa koo) e Mammadu Lih mo darnde mum seedtini e juɓɓingol kewu 29 sulyee oo, e Sammba Arɗo Soh e Biraan Wan e woɗɓe heewɓe.
Ceerno Madaani Taal e sete ɗoftunooɗo ɗum oo, potnoo artude Senegaal ko ñalnde talaata 9 ut 2011, caggal nguu njillu lebbi ɗiɗi to Pari.
Seek Umar Jah, jaaynoowo free lance
Fulo : Bookara Aamadu Bah
Kelmeendi
- Yamre limnaande : Yamre naatnaande e ordinateer, woni « version numérisée »
- Naatnaatondiral : intégration
- Farayseyaagu : Francophonie
- Elysée : Galle Hooreejo leydi Farayse
- Miseyoom : muséums (nokku mooftirɗo geɗe gannde tago)
- Mikroofilm, (lefol tokñillol) ina waawi wonde mooftirde binndaaɗe (kelle defte, binndaaɗe ñaawoore walla hiisa, walla nate karallaagal). Ɗum jogii ko mbaydi lefol foto piilingol no mbeɗu nii. So tawii ko mikroofilm ɓaleeri e ndaneeri, omo waawi mooftude kabaruuji fotde duuɓi teemedde keewɗi. So tawii noon ko mo noordi oo, oon so mooftaaka e nder niɓɓere e ɓuuɓol, heewaani juutde balɗe.


text:
Ñalnde noogaas feebiriyee 2OO9 hawri ko e batu Goomu Jokkondiral hakkunde Leyɗeele (Groupe de Contact International – GCI ) ndenndinngu Dental Leyɗeele Afirik (UA), Fedde Adunayaŋkoore Haalooɓe Farayse (OIF), Fedde Mooɓondiral Juulɓe (OCI), Dental Oropnaaɓe (UE), Fedde Dowlaaji Aarabeeɓe e Fedde Dowlaaji Dentuɗi (ONU) yantude e terɗe Diiso Kisal Fedde Dowlaaji Dentuɗi.
Caggal nde Goomu Jam e Kisal Dental Leyɗeele Afirik (CPS) felliti ƴettude kuuge feewde e yimɓe tammbiiɓe pollugol laamu ñande 6 ut 2009 e Muritani, batu GCI felliti halfinde Hooreejo keso toɗɗaaɗo o, yo ardo UA ñalnde 4 marsa 2009, hono MUAMMAAR EL Kaddaafi, mbele ina yiyloo maslaha hakkunde denndaangal gollotooɓe politigi to Moritani. Waɗi ɗum noon, ina wayi no ɗum hawri ko jooɗagol batu ngaadoraangu UA tuggi go’o haa nay lewru marsa 2009 to Adiis Abebaa, tawi kadi ɗum fottiti ko e gorlal Kaddaafi hooreejo leydi Libi, kono toɗɗagol makko waɗii cadeele no feewi sabu yoga e hooreeɓe leydeele Afrik luulndiima gardagol makko, sabu, e miijo maɓɓe, Kaddaafi wonaa kellifaaɗo, ko laamɗo pidduɗo. Daliilu maɓɓe : ko o ciicanooɗo e aduna oo sabu golle makko bonɗe ko wayi no ƴaañgol makko pelle ownooje hakkillaaji (terorist en) e jeytorogol makko e liɓgol abiyoŋ PANAM (ko lolliri «Affaire Lockerbie») jiidaani e jeytorogol makko e moojobe keewɗe ngam yiɗde follude laamuuji Afiriknaaɓe.
Hay gooto kadi humpaaka piyanɗe keewɗe ɗe o umminta e won e leyɗeele tawa o duñi heen ko ɓiɓɓe ndiin leydi, o rokka ɗum en kaaliis e kaɓirɗe, so ndiiddaama o moola ɗum en : Maali e Niseer won ko kumpitii heen . E raɓɓitde haala tan, toɗɗagol makko e ardorde fedde nde ƴaggii, kadi hay nde ɗum jaɓaa, ardiiɓe leydeele ɗe mbi’i ko yo wood ɓaggaaɓe e makko mbele ina keesndoo mo e ko o waɗata ko.
Ko ɗum waɗi jarribo adanngo e gardagol Kaddaafi ko daɓɓirde mo yo o ndaar maslaha hakkunde moritaninaaɓe caggal luural peeñngal hakkunde mum en, caggal pollugol laamu ñalnde 6ut 2008. Ñalnde 20 febariyee, Goomu GCI renndii to leydi Farayse ngam yuurnitaade feere nde CPS fewji, feewde e won e hoohooɓe pollugol laamu to Moritani caggal nde goomu militeer en ngu salii artirde tippudi laamu tuugiindi e doosgal leydi ndi. E nder ko ɓuri himmude e feere nde goomu ngu wasiyii Kaddaafi, ko wiyde mo yo o ndaartu maslaha hakkunde moritaninaaɓe kala ko aldaa e paltoor, o yiyloo feere artiroore tippudi laamu tuugiindi e doosgal leydi Moritani. Etee goomu ngu ina teeŋtini wonde «feere waawnde dañeede fof yo a taw ko nanndiraande, waasa wonde feere bannginteere, sabu ɗum ɗoon jaɓetaake». Goomu ngu fof kadi ina hawri wonde ndeen feere foti ko ruttude Moritani e tippudi laamu tuugiindi e doosgal leydi, ko ɗum tan waawi falanaade Moritani kuuge kuccuɗe e mum ɗe. E ɓe kawri kadi wonde eɓe poti fottitde e maayirɗe lewru marsa ngam ɓetde ɗeen golle. Kaddaafi fuɗɗorii maslaha mum ko ɗaɓɓirde denndaangal ceŋɗe politigi luurondirɓe ɗe nde pottitta e makko to Tiripoli, laamorgo leydi Libi. O adii jaɓɓaade toon fof ko seneraal Abdul Asiis mawɗo folluɓe laamu e Moritani, balɗe seeɗa ko adii ɗum, o heɓii jaɓde jooɗagol Ammbasadeer mo Seneraal Abdel Asiis toɗɗinoo yo jooɗano ɗum to Libi (ɗum yiyra ko no maale gadane guuranagol Kaddaafi militeer en) ; Caggal ɗuum ko Ahmed wul Daddaa, mawɗo RFD, yahi toon, Hooreejo leydi, hono Siidi wul Sheekh Abdallaahi yahi toon, Messauud wul Bulkayri rewi heen kam e nulaaɓe FNDD . E nguun njillu, alaa ko siyi tigi rigi e jiyndiral maɓɓe e Kaddaafi, nde wonde kamɓe fof alaa ko ɓe kaali ngam yiɗde hormaade sirlu. Ko ñalnde 10 lewru marsa 2009 Kaddaafi ari ɗo e Nuwaasoot, amo soomi haajuuji ɗiɗi : ardaade juulde mowluud nelaaɗo Alla (mo jam e kisal woni e mum) e yiylaade «maslaha» hakkunde Moritaninaaɓe luurduɓe ɓe.
Garaangal Kaddaafi e Nuwaasoot heewii dille sabu ko ina tolnoo e ujunaaje ɗiɗo e teemedde njoyo neɗɗo ngardii e makko : maa mbiyaa njillu makko ngu, won ko soomi ko wonaa tan ndaarde maslaha hakkunde yimɓe, sabu njillu ngu heewi yeengo. Kono noon, law yimɓe paami ko kaŋko, o ardi ko e feere nde o taƴi e hoore makko, ko adii nde o arata. O adii ko waɗde feere gila noon nde Siidi wul Sheekh Abdallaahi ari toon, ko jaɓnude ɗum yo woppu laamu ngu, kañum e denndaangal wonduɓe e mum, yo njebbilo e ko waɗi ko. Kono ɗum fof ɓuri laaɓtude ko caggal nde o yettini luulndiiɓe pollugol laamu ngu kaayit tonngoowo jeewte ɗe o waɗdunoo e denndaangal ceŋɗe luurduɗe ɗe, o fadtaani jaabawol maɓɓe, o noddi batu manngu o wi’i yimɓe ɓe : «kuccanee ñalngu 6 suwee 2009 (ñalngu ngu Abdul Asiis toɗɗii yoo won woote mbele ina fiilee, dagna pollugol mum laamu), ngoppon ko ɓenni, nganndon demokarasii mo pooɗanto-ɗon o, wonaa ko mon, ko tuubakooɓe parlini ɗum e men…. Kuudetaa ko aada e nder men sabu laamɓe heewɓe inan ɗoo njooɗii, ngardunoo e laamu ko kuudetaa…». Ko ɗo, yimɓe FNDD e luulndiiɓe pollugol laamu ngu fof kaftii njalti ngoppidi mo e lannda makko. Ndaw ko foti sabu so ñaawdooɓe ngardii, heen gooto wertanaama leeso goɗɗo o joɗɗinaama e leydi, mbeɗe sikki tan, oon so fadii ne, ɗaminaaki ɗoon ñaawoore nuunɗunde.
En nganndaa ko Kaddaafi waɗiri ɗum, kono nde o naamnaa o wi’i : «ko tawde wonii kamɓe fof eɓe nanondiri wonde woote ina foti waɗde, ko ɗum waɗi mbiy-mi ɓe kamɓe fof yo ɓe kuccan ñalngu 6 suwee 2009». O yejjitii kam wonde GCI yooɓnunoo mo ko «feere waawnde ƴetteede fof yo a taw ko nanondiraande». Eɗen paami tan wonde Kaddaafi, ko woni ngoƴa Aduna oo ko, wonaa ɗum woni ngoƴa mum, sabu darnde leyɗeele aduna oo kala hannde, ko yiɗde yo demokarasii won feere huutorteende ngam ƴellitde leƴƴi hawraani e miijo Kaddaafi, o holliri ɗum e konngol makko to Nuwaasoot. Ɗum noon haawata en, laamoriiɗo jamfa, ƴaañoowo jamfotooɓe (kuudetaa e Moritani e hitaande 2004), gunndotooɗo hoɗdiiɓe mum (Maali e Niseer), oon waawaa daranaade demokarasi haa hoonoo.
Ngannden Kaddaafi won fartaŋŋe mo dañi ngol laawol e Moritani mo meeɗaa dañde. Hol ɗuum? Ko dagnaneede naatgol e Moritani ngam yeeynude e ƴellitde dawrugol mum. Ina gasa tawa laamɓe Afriknaaɓe salinooɓe yo o halfine maslahaa Moritani, ko faamnooɓe ko o hebori bonnude ko, ɓurata heewde e ko o hebori moƴƴinde ko. Ko ɓe kulnoo ko laatiima sabu hannde darnde makko ɓeydii ko «wuddinde weendu» ɓeydii jiiɓde ngonka politigi e Moritani. Silooɓe politigi heewɓe mbiyi wonde Kaddaafi ko piɓondirɗo e Abdul Asiis yo taƴondir e leydi Israyiil, kaŋko ne maa o wallu mo e kala fannu (faggudu, kaalis, kaɓirɗe…) mbele amo laamoo Moritani. Yiɗde Kaddaafi ko hoonaade e nder Afiriik to Aarabeeɓe e Ɓaleeɓe, to Aarabeeɓe ɗum roŋkii gasde, jooni o hucciti ko e Afiriik gonɗo worgo Saharaa, teeŋti noon e leyɗeele ɓaleeɓe. Seede majjum hannde ko jotondiral makko e maɓɓe kam e kettuki makko.
Abdul Asiis hannde, kala no ina laamoroo, ko ɗum waɗata. Hay so tawii noon amo yeeya heen ndimaagu leydi ndi e neɗɗaagu mum. Ndeen yiɗde noon hawritii hannde e muuyaaɗe Kaddaafi meerotonooɗo, gila ko ɓooyi, fawde njiimaandi mum e Moritani. Pot-ɗen siftorde tan ko jotondiral ndeen hakkunde MAAWIYA e SADDAM Huseyn, etee en majjaani bonannde nde ɗum addi e leydi he, teeŋti noon e ngootaagu leƴƴi ɗi. Abdul Asiis wiyata hannde ko tawde dañaani ƴaañgal e leyɗeele Afrik e leyɗeele Hirnaange (tuubakooɓe), yo nangto e Kaddaafi mo nganndu-ɗaa ina heblanii ƴaañde kala ko dagaaki e nder aduna he.
Ngannden Moritani hannde arii haa e laabi celi, heddii ko hol ko ɓesngu maggu labaniingu hakkunde laawol firtaare leydi e yoolaare yimɓe e laawol danndowol ɓesngu, sompa demokarasii e potal, ƴellita ngenndi. Maslaha jaakoranooɗo e njillu Kaddaafi laataaki sabu «hajju ullundu fotaani adannde doombi yeebaade kisal mum en». Kaddaafi noon «luulndaaki jikke».
Gelaajo


text:
Laamu Muritani fawii junngo mum e dow kaalis Muhammed wul Buuamatu e wul Debbaag. Kala ko ɓe njoginoo e bankeeji, ittaama waɗtaama e konte juɓɓule laamu. Ko ñaawoore yamiri ɗuum, hay so tawii eɗen nganndi ko nde ñaawoore reftiinde mbaawka ciynoowa (laamu). Hujja dokkaaɗo ko « haɓde e njeenaari ». Luulndo ngoo jaɓaani ɗum, ngo wiyi ko « guut » tan woni ɗoon. Ngo ɗaɓɓi yo Buuamatu rokkite jawdi mum jooni jooni, sibu e ndi huutortenoo “ gollingol opitaal gite (mo Buuamatu) cafroowo ujunnaaje ujunnaaje muritaninaaɓe waasɓe, ɗawaaɓe.”
Ɗum noon hare hooreejo leydi ndii e denɗum Buuamatu, siltaani tawo, walla nii ɓeydii ko tiisde.
Ko welnoo dey mettii, sibu, nde Abdel Ajiiju waɗi kuudetaa mum e 2008 ndee, ko Buuamatu walli ɗum haa dañi no jooɗorii, gila e jokkondire nder aduna hee, haa e kaalis ko waɗiri kampaañ e woote gardagol leydi 2009.


text:
Jaɓɓorgo Pese Muritani
Pesol: muritani
Mooɓondiral kesamhesaagu : Kollitgol terɗe yiilirde ngenndiire
Mammadu Njobbo Jah, Kalfinaaɗo Nehdi/Jaŋde mawɓe e Nehdi ɓiyleydaagu jibinaa ko ñalnde 16/03/1978...
Keewal mumatini
Yimɓe heewɓe ina kaawaa, ina mettini e keewal senerooji e konu Muritani. Wonaa tan sabu waasde ɗum haande, kono sabu kadi teddeendi...
Muritani leydi am, oo ɓiɗɗo jilluɗo, baɗtaaɗo aarabe
Eddaaji tati yimɓe ngoni e Muritani, ɗiin eddaaji yimɓe ko : Ɓaleeɓe, remooɓe, waañooɓe, waali wuro en hoɗnooɓe ɗoon...
Konu Ngenndi : “Mumtugol ngol woni ko e laawol”
Nde senngo laamu, e gardagol hooreejo leydi oo hono Muhammed wul Abdel Ajiiju yuɓɓini seppo mawngo ñalnde alarba 9 saawiyee 2019, ngam,...
Ahmed Wul Abdallaahi : “Kala ko fotnoo renndinnde yimɓe walla mahaade...
Taƴre e yeewtere Ahmeddu wul Abdallaahi waɗdi e jaaynde Le Calame / maayirɗe saawiyee 2019
Muritani – Senegaal, nanondire moƴƴere
Muritani e Senegaal nanondirii gollodaade woyndu gaas yiytaandu e keerol mum en, inniraandu “Grande Tortue, Ahmeyim”, e feccude hakkunde...
Booynagol jawdi : SNIM, ngonka paaynuka
Ko ina wona jooni duuɓi 3, gila coggu njamndi yani, heewɓe ceyfitii no SNIM ardoraa nii, njeertinii ko faati e ngonka mum....
Kollitgol tuugnorgal guwarnama Konngol Kajjata Maalik Jallo
Caggal nde hooreejo hilifaaɓe keso oo holliti tuugnorgal guwarnama mum yeeso depiteeji asaambele, depitee Kajjata Maalik Jallo, ƴettii konngol ngam rokkude...
Fuku bal : Muraabituun en ndañii wune
Alet 18 noowammbar kippu Muritani fuku bal, hono Muraabituun en, hawii kippu Botswana (2-1), to estaad Sheek wul Boydiya Nuwaasoot. Oon kikiiɗe wuro ngoo...
Gardagol leydi : wontii “ittamko daande”?
Ñalnde 21 noowammbar ɓennuɗo ndee, hooreejo leydi oo, honoMuhammed Abdel Asiis, teeŋtinii ɗaɓɓataa manndaa tataɓo ngam ɗooftaade Doosgalleydi...


text:
Dukooji he ko yowitii he Jojjaannde Ɗemngal Pulaar he nder Senegaal Ngasaani tawo, kono daaɗe men mbaɗtii naneede.
He jonte jawtuɗe ɗee duketenoo he “reseaux sociaux” facebook e dingire whatsapp ɗee ko Air Senegaal, kompañi laaɗe diwooje Senegal keso o saliima ɓeydude ɗemngal pulaar e ɗemɗe ɗe huwtortoo ngam habrondirde e kiliyaneeɓe mum. He ndee ɗoo yontere ne duketee koko waɗi to Duɗal Ceerno Sileymaan Baal to Geejawaay ko, he saanga uddugol yontere ɗemɗe ngenndiije Senegaal.
Ɗiiɗoo dukooji ɗiɗi kala saabii ɗum en ko wiyeede ɗemngal Pulaar rokkaaka jojjannde mum he Senegaal walla rokkaaka geɓal mum ngal haan’di ngal.
Ngooɗoo duko so Allah, wonaa ko hesɗi. Sabu neɗɗo bayɗo no Tijjaan Aan ni, ko ɗuum waɗnoo hammu nguurndam mum. Ko haalde e kala nde dañi fartaŋŋe, wonnde yoo ɗemngal Pulaar dañ geɓal (geɗal) mum e caaktirɗe kabaruuji leydi ndi haa timma, hono no Wolof ni. Wonaa kanko tan ne kay dukatnoo ngoon duko, kono ko kanko joginoo mikro, jooɗotoo he haalirde, waɗde ko kanko burno waawde naneede.
Heddiiɓe ɓee mbaynoo tan ko hono no tukkiiɓe he wuddu boloŋ ene ngulla ni. Ɗuum e hoore mum won ko janngini en, sabu en nganndii jogaade mikroo ndee wonaa mehre walla bolle-puuyɗe. Fulɓe haysinno ko kanum en njogii ganndal, pinal, ngalu e laamu Senegaal ne, so tawii ko mum en koo ñuumbitee tan ko he nder cuuɗi, jogiiɓe mikro ɓe hayso ko bolle-puuyɗe ñallata sukkirde noppi yimɓe ne, ko ɗuum tan woni ko tesketee, sabu ko ɗuum tan nanatee. Haa jibinannde Fulɓe nii nana njooɗtorii ko Fulɓe koo woodaani. Nde tawnoo ko yiyetaake, nanetaake e ko waasa fof woɗɗondiraani.
Ko Miin jey ɓuri ko enen ndenndi
Tijjaani Aan, mbiyɗen, waɗnoo hammu nguurndam mum fof ko yoo ɗemngal Pulaar jogo geɗal e caaktirɗe kabaruuji Senegaal, haa ɓuri teeŋtude noon He Rajo e Tele. Omo felatnoo laamu nguu sabu jinngol mum he ƴellitde Wolof ngol suuɗaaki, kono kadi o woppaano ɓiyɓe leñol ngol, haa ɓuri teeŋtude e gollooɓe he laamu ɓe walla wiyeteeɓe jannguɓe tuubakirdi ɓe. Sabu omo wiyatnoo elle ɓeen ene kersa faarnoraade leñol ngol walla kam eɓe kula feeñikinaade ko ɓe Fulɓe, elle ɗuum so waɗii won ko bonnantaɓe he golle maɓɓe. So huunde kewi, o wiy, jaayndiyankeeɓe jolfuɓe ɓee so laaɓndiima koreeji mum en ɗii he ɗemngal mum en, ɓeen ndarato njaaboo he Jolfe, kono kanko walla jaayndiyankeeɓe Fulɓe wiyɓe hono no makko nii, so ɓe ndaaŋanii pullo e ɓe njiɗi laaɓndaade ɗum he pulaar faloto yahaa saloo dartaade walla so ɓe mbeeɗii ɗum mikro yoo oon haal he Pulaar, oon tigi liddina.
Tijjaani Aan wonaa yoo Pulaar heɓ geɓal (geɗal) mum he caaktirɗe kabaruuji ɗi laamu Senegaal ngu jey ɗii tan dukatnoo, kono nde wonnoo ko o jaayndiyanke kumpitiiɗo omo anndunoo wonnde maa ñalawma ar, caaktirɗe kabaruuji ɗii, ko wayno Rajo e Tele fof maa wellite, ummo he keeriindi laamu tan. Waɗta kala jiɗɗo ene waawi rewde he laawol daña yamiroore udditde Rajo mum walla Tele mum hono no Jaayndeeji muuleteeɗi ɗii ni. O hirjiniino wonnde so ngaan saanga yontii yo en keɓ ko men, sabu ko miin jey ɓuri ko enen ndenndi. Wonaa he nder Senegaal tan, kono miijo makko wonnoo ko yoo Fulɓe ndañ Haalirde (Rajo) tawa ene huɓtidini Afrik fof, mbele maa Fulɓe mbaaw haaldude e yiytondirde. Mbaawa dañde ɗo caakti kabaruuji mum en, nde tawnoo no ɗemngal Fulfulde ngal ñoƴƴiraa he Senegaal nii ko noon kadi ngal way hiiɗeede he nder leyɗeele goɗɗe ɗe Fulɓe ngoni ɗee kala.
He nder Senegaal hay ko Caaktirɗe Kabaruuji (Media) ɗee mbellitaa koo, addanaani Pulaar heɓde geɓal mum. Ndeen ne dee, Rajooji e Teleeji ñalnde kala nana cuppitoo no huɗo ndunngu ni, kono haa jooni ko Jolfe tan haalatee heen, hay heen ɗi jooma mum en ngoni Fulɓe. Mbele ɗuum fawii ko he kuule laamu nguu, wonnde kala udditɗo Rajo walla Tele ko maa Jolfe kaalee heen haa heddee nde heddiiɓe ɓee meeɗne heen walla ko ɓeen fulɓe jooma en Rajooji e Teleeji julorɗi en tan cuɓorii noon?
Woon e yimɓe ene kujjinoroo wonnde Rajooji walla Teleeji julorɗi (chaine privé) so alaa ko kaalata so wonaa Pulaar, waɗataa tonaari (benefiis), ko ɗuum addani Jamano FM yan’de kadi ko ɗuum haɗi goɗɗi ɗii ne yahde. Kono hol ko saabii ɗuum? Mbele ko ŋakkeede karallaagal he hol no Jaaynde julornde (Media privé) yeeñcinirta ngalu ɓeen DG en Fulɓe ngonndi, walla ko waasde waawde yuɓɓin’de jeewte jogiiɗe loowdi nafoori tawa ene reerɗina yimɓe ɓee e heɗaade Rajooji maɓɓe e Teleji maɓɓe? Wuurnata jaaynde julornde tan ko ɓannginooje, e ko ɓuri heewde, te jooma en ɓannginooje en ɓee nawata tan ko ɗo heɗotooɓe keewi. Ndeke hayso tawii won nde Caaktirɗe Kabaruuji Pulaar pellisaa (Njehi Fayit) sabu ŋakkeende karallaagal jooma mum ne, ɗuum fotaani won’de saɗɗa kuuɓtodinɗo mo ene haɗa hay Rajo wooto Pulaar waawde wuurde. So en teskiima ma en njiy wonnde, won e Rajooji e Teleeji Senegaal ko Fulɓe ngardii ɗum en, haysinno wona kamɓe njey, kadi heewɓe e haalooɓe he nder ɗiin Rajooji e Teleeji ko Fulɓe, haysinno ɓe kaalata ko he Wolof walla Farayse, kono ɗiin Rajooji e Teleeji ene njahra yeeso. Ndeke hol ko waɗi so Haalpulaar en kuwtoriima he jaayndeeji (Media) mum en ɗemngal jolfe ene waawi yahrude yeeso kono so waɗtaama he Pulaar tan battande mum wonata ko felliseede (yahde fayit)? Jaabowol ɗuum ene laaɓnndii losko luggiɗngo e wiɗto yaajngo, kono ko hakkilla waawa jaɓde kam ko wiyeede heɗiyankeeɓe e yeeɓiyankeeɓe Fulɓe keewaani ko ene addana saaktirde kabaruuji julornde he ɗemngal Pulaar waawde wuurde.
Ko adii nde keɓaten jaabawooli laaɓtuɗi e pewje baawɗe waylud kaa ɗoo ngonka, njokken huwtoraade Dingire Whatsapp e facebook ngam ko ɗe faabu Allah mo O addani Fulɓe mbele yoo daaɗe mum en nane, kadi he ɗii cili ɗiɗi kala daaɗe men nanaama dow, te won ɓe ɗum fuɗɗii jeertin’de.


text:
Ganndo mawɗo ko faati e ɓalliwal (fisik), biyeteeɗo Stephan Hawkings sankiima ñalnde alarba 14 marse 2018. Ko o ganndo biritannaajo lolluɗo e nder annduɓe, fanniyanke ko faati e ɓalliwal miijiwal (physique théorique), e hiisiwal, haa arti e gannde weeyo (astrofisik) hono ɓalliwal paatungal e kuule asamaan (koode, tagopeeje, geɗe gonɗe hakkunde koode ekn ), ko wayi no annoore mum en, ñisngo mum en, nguleeki mum en, ɓakdi mum en, cañuki mum en, ekn.
O jibinaa ko ñalnde 8 saawiyee 1942 to Oxford (Angalteer). O waɗi nguurndam makko fof ko e sunnaade e wiɗtude geɗe cuuɗiiɗe e winndere ndee. O jaggiraa ko no wage nii e nder annduɓe ɓalliwal, teeŋtini ɗum noon ko o sellaano ko ɓooyi, haa o woofɗi, kono ɗuum haɗaani hakkille makko ɓeydaade yuumtude e soñtude. E 1988 o winndii deftere tiitoriinde « A Brief History of Time » (Daartol daɓɓol sahaa).
Won nawdooɓe mo e Albert Einstein e Isaac Newton, kono won wiyɓe kadi hono Einstein weeɓaani dañtude.


text:
Jaɓɓorgo Pese Lislaam
Pesol: lislaam
Daartol annabeeɓe nayo : Yuusaa, Iliyaas, Ilyas’aa e Sam’uun
Daartol annabi Yuusaa Hono ooɗoo Yuusaa ƴettiti lefol Annabaagu ko caggal Annabi Muusaa, (JKM), o daranii jihaadi, Geno...
Ziyaara noogaas e joyaɓo Ceerno Maajakate Kah to Siwol
Ko hikka waɗata duuɓi 25 ko ceerno Maajakate Kah waɗantee ñalɗi mawɗi diine e dewal toon to wuro men Aañam Siwol. Ko ñalnde Hoore-Biir...
Cumu Daakaa Madiina Gunaas
Hikka kadi, cumu muusngu waɗii to Daakaa Madiina Gunaas ñalnde 12 mars 2017. Ko ina tolnoyoo e capanɗe nayo neɗɗo (limoore ndee ina waɗi...


text:
Anditanamji 1 Hubbirde nder Ladde 2. Mase chaka Ladde 3. Ndottiwa dou sudu wakkude dou yasi 4. Nyamai bui nebre 5. Ilam tari wande 6.
Geccitaaji Fulbe Adamawa
BADEL: (waato amsa an-nditinamji ma) Bee Ballol ADAMAWA: 1 Hubbirde nder Ladde 2. Mase chaka Ladde= bu’e na’i. 3. Ndottiwa dou sudu wakkude dou yasi=
Allah hinno Dr. Tioulenta
Tabital Pulaaku Mali sooyi maudo nder kautal mabbe , Dr. Temore Tioulenta. Hanko wonuno tumbaljo (Secretary General) Tabital Pulaaku Mali, o lattake no ministaajo andal
Ngilla Abdullahi Bashir wakiliijo koode nder lesdi Cameroon ha Ngaoundere lamorde diiwal Adamawa.
Ngaoundere lamorde diiwal Adamawa ha lesdi Cameroon, hiisama ha hitand 2015 nog marran ummatoore ko yahanta ujune temerre tati (300,000), ngo lati wuuro jedidabo ha nder gure Cameroon, ngowoodi Jangirde jamiya (uiversity), jippordu pirrowal (airport), laawol jirgi leddi (railway) et hotelji yotuudi haaje e nakkuje henaaki e siwtaare bana Mardok wood e plateau district.
KRI e jabboo on nder hitaade 2020
E min don gadana wondube e Koode Radio International e luttube Fulbe duuniyaru fuh mbarka men e nastuki hitaade 2020. Allah hokku en kala mboodum
Aawu lekki gam keba Nafooda lekki
*LEƊƊE* 1) Leɗɗe mi faami no keewii e barkaa 2) Ɗe Pinnda, urngol tefee ɗe kokka 3) Naange to ñaaɗii, ɗuɗɓe e ley maaje ɓe


text:
Senegaal, Ɗemɗe Ngenndiije Naatnaama to Suudu BatirduNgendi
Tuggude ñalnde 2 Bowte/ Decembre 2014, lomtiiɓe renndo ngoo to Batirde Ngenndi ɓe (les députés a L’Assemblée National) ene mbaawi haalde he ɗemɗe mum neeniyeeje so ene mbaɗa diskuuruuji mum en, huunde nde, e ko ɓenni, heertinanoo tan ko he ɗemngal Farayse. Kuule kese ɗee newnanii haalooɓe ɗee ɗoo ɗemɗe ngendiije ɗe payɗen limtude, woni Pulaar, Seereraare, Joolaare, Jolfe, Soninkoore e Manndiŋkoore, waawde huwtoraade ɗum en he nder jeewte batirdu ndu tawa heddiiɓe ɓee ne ene mbaawa heɗaade joom mum tawa kanun en nanata ɗum ko he ɗemɗe mum neeniyeeje rewrude he nantingol.Jokku Taro


text:
Ñalawma gooɓe jiile yuɓɓinanooma e nguurndam Ceerno Suleymaani ñalnde hoore biir (altine) 4 noowammbar (jolal) 2017 to CICES Ndakaaru e gardagol Seneraal Usmaan Kan. Yuɓɓini joɗnde ndee ko fedde Suleymaani Baal. Tiitoonde ñalawma oo ko « Filñitere Fuuta e hitaande 1776 e binndanɗe mum » Ceerno Suleymaani Baal, yahdiiɓe e Almamaagal. Kewu nguu waɗi ko e teddungal Makki Sal, hooreejo leydi Senegaal. Njaatigi ñalawma oo noon ko Mustafa Kan, meeɗnooɗo wonde goforneer, mawɗo galle Ceerno Suleymaani Baal en hannde. To bannge hooraagu teddungal kewu nguu, toɗɗe njani ko e Ceerno Madaani Taal, Aamadu Muktaar Mboh, gardinooɗo njuɓɓudi Unesco e Galle Baalɓe to bannge Muritani. To taabal yeewtooɓe, fotde 11 ceerno ina mbinndanoo e doggol hee. Gooto e maɓɓe fof dañii ko yeewtani jamaanu ngarnoongu nguu, gila e golle Suleymaani Baal haa e kewkewe maantiniiɗe, baɗnooɗe e nder lefol almameeɓe.
Ñalawma oo. Golle ñalawma ɗee puɗɗii ko 9w30h, ɗe njoofoyi ko takkusaan, 17w 00 h. Caggal nde hoɗɓe mbismaa e nder CICES haa njooɗodii, ko gaaci konunkaagu ndewi heen, ngutti duubirgol Senegaal. E teskaade gardiiɗo Fedde Suleymaani Baal to Senegaal ko Seneraal e nder konunkaagu Senegaal. O wiyetee Ko Seneraal Usmaan Kan. Caggal ɗuum ko Quraana tedduɗo rewi heen e ɗemngal Mohammed Waduud Jah. Seneraal Usmaan Kan waɗi bismaango feewde e yimɓe nootitiiɓe ɓee, e ɗemngal Farayse e Pulaar. Nde o rowi, fawii heen ko haalannde mawɗo Mustafa Kan (Farayse e Pulaar) kono ko e mbaydi wideyoo. Sokna Roxaya Faal ari, loowi rogere mum e ɗemngal Farayse : filñitere Fuuta e 1776: dillere tuugnorde wonande daartol Senegaal. Ceerno Mohammed Saydu Bah noddaa, ari, nanngi lowre mum e ɗemngal Pulaar laaɓɗo cer. Tiitoonde makko wonnoo ko: Fuuta Tooro e darorɗe teeminannde 18ɓere e maale filñitere. Taahiiru Faal waɗi haalannde mum ko e wolof. O nanngi ko Duɗal Xaali Amar Faal to Pir gila e wonde ngal eɓɓoore renndo haa e caragol nanalla maggal e nder jookli winndere ndee. Seneraal Usmaan Kan ƴettiti konngol ngam anndinde jamaanu nguu jaale mawɗe gonɗe ɗoon e nder nokku oo e yettorde waɗnooɓe golle e balle tiiɗɗe haa ñalawma oo dañi waɗde no wayi nii. Ceerno Iba Deer Caam fotnoo ko bilde, sigga walla segga denndaangal haalaluuji kaalanooɗi ɗii, sufa heen binndanɗe potɗe naftoreede hannde e jamaanu mo ngon-ɗen oo. Iba Deer Caam haali darnde Suleymaani Baal, juutnii e manoore mum, ŋarɗugol darnde mum e faayidaaji ɗi rokki Senegaal. O yetti Fedde Suleymaani Baal Senegaal sabu fiɓnde nde jogii e yuɓɓinde ñalawma bayɗo hono nii. O sakkitorii ko waɗde wasiyaaji wonde Suleymaani Baal ko ngalu ndenndaangu wonande winndere ndee e kala kadi mo o woni ceerno mum, jaɓi rewde e jamirooje makko ko aldaa e puural, dawataa bonngol, dawnataa bonngol. To bannge Ceerno Mammadu Yuuri, fotnoo wonde tiitoonde jolannde mum ko : Ceerno Suleymaani Baal e yiyannde laamu/ Suleymaani Baal ko moƴƴitinoowo, ko wage jiyoowo ko arata. Faayiida mum tan, caggal Ceerno Iba Deer Caam ko Ceerno Abdul Malal Joop. Ceerno Abdul Malal Joop haali ko e Pulaar laaɓɗo mo waɗtaaka ndiyam. Nde o huufi haalirde, o jolani jamaanu njooɗiingu nguu ko e laamu almameeɓe, ngooroondi e golle. O rokkii yimɓe humpito heewngo sanne hay so tawii fanniyankaagal makko ɓuri yahrude ko to golle Sheek Muusaa Kamara mo Ganngel. Nde o rowi konngol, hawri ko e naatgol Ceerno Umaar Jum e nder nokku oo. O bismaa, o jooɗii, o rokkaa konngol. O haali ko e ɗemngal Farayse. Tiitoonde makko ko: Miijo Suleymaani Baal : hol no ngo hesɗinirtee hannde oo ? O ruttitii e ko o haalnoo e miijo Ceerno Suleymaani Baal e jaayɗe binndaaɗe gila e duuɓi, o waɗi yeruuji e Senegaal, o sakkitorii eeraango. Lomi yolnde caggal ɗuum ko ceerno Abdullaay Dooro Soh, ɓurɗo hollude wonde Ceerno Suleymaani Baal, wonaa janngude ɗum Quraana, gannde goɗɗe walla yilloyaade nokkuuji goɗɗi ngaddani ɗum jogaade ɓernde nde jogii ndee, walla daraade darnde nde darii ndee. E wiyde makko, mo ena yiɗi faamde darnde Suleymaani Baal ndee e pellital mum, ko maa faama tawo faayidaaji ɗiɗi ɗowɗi fuutankaagu biyeteeɗi: gacce e pasiraagal. Nde Sohyel rowi haalannde mum Farayse e Pulaar ko Ceerno Njawaar Kan naati dingiral. Lowre makko ko “ mutal naange lefol almameeɓe e sababuuji mum nder e boowal ”. Hay so tawii o wonaa ceerno dartoriiɗo jannginde, ko o cakkitinteeɗo, e no o wiyri, o haalanii yimɓe ko deeƴata e hakkillaaji mumen.
Ko Ceerno Mammadu Yuuri Sal tonngi yeewtere ndee, yaltini miijo fotngo reweede hannde oo. Ko adii nde o uddata haala makko, o heɓii hollitde wonde so Suleymaani Baal anndaama to lelii, garɗo fof tawa huɓeere ena mahaa, ena sinkaa, arkille ena diilaa nder heen, caggal Alla, njettoor keeriiɗo fayti ko e Jiingenaaɓe e fedde Suleymaani Baal wonnde to Ieydi Itali. Ko ɓeen mahi rawda oo ñalnde 1 mee (duujal) 2008, mbaɗata kadi ceede mumen, hitaande fof ena mawnina ñalawma Suleymaani Baal ñalnde 15 settaambar (siilto). O haali ko e ɗemngal Wolof.
E siftinde wonde ɗowi njuɓɓudi ginol golle ñalawma oo ko jaayndiyankooɓe ɗiɗo: Hammee Aamadu Lih e Mayram Selli Kan. Tuugnorgal ñalawma oo haalaa ko e ɗemɗe tati : Pulaar, Wolof e Farayse. Caggal ɗuum woodi ɓeyduɓe e ko yeewtaa koo, naamne naamnaa.
Fedde Suleymaani Baal yaaɓani rokkirde alluuje. Winndaa e majje ko wasiyaaji jeeɗiɗi ɗi Suleymaani Baal sakkitnoo wondiiɓe mum ko fayti e suɓngo almaami gardotooɗo Fuuta Tooro. Keɓi alluuje ɗee ko yeewtunooɓe e ñalawma oo e Njaay Saydu Aamadu sabu mum wonde deenoowo Rawda Suleymaani to Jiinge. Nii woni tonngol ko yeewtanoo e ñalawma hee koo waɗaa.
Ñalawma Suleymaani Baal dañii jamaanu sibu tolnoyiima e 1 200 aadee ko jiidaa e fedde yuɓɓinnde ndee. Nulaaɓe galle Baylaa Pereejo Soh to Haawre Damga, nulaaɓe galle Almaami Abdul Qaadiri Kan to Koɓɓillo Jaawɓe, daayira Xaali Amar Faal to Pir Sañekuru e ɓesngu Suleymaani Baal ngummoriingu to Boode Laaw ndokkii ñalawma oo hakke mum haa timmi ko jiidaa biisuuji mawɗi keewɗi, gummoriiɗi to wuro Mbaaleen. Ngoon wuro ko jolfuɓe mehɓe, kadi ɓe njettetee ko Baal.
Gelongal Fuuta lollirɗo Njaay Saydu Aamadu


text:
Ñalnde 9/11/2017, sete Tabital Pulaagu Muritani yilliima Fedde Ɓamtaare Pulaar e Muritani (F.Ɓ.P.M.) to joɗnde mum ɗoo, caggal nde winndi ɗum ɓataake, ngam teddinirde ɗum Ñalngu Nagge nguu. Yiilirde Fedde Ɓamtaare Pulaar (Y.NG) ndee kadi hollitii ɓe weltaare mum heen. Caggal ɗuum nde jaabtorii binndol ñalnde 10 noowammbar 2017. Ina winndaa e oon ɓataake :
“Yiilirde NGenndiire ina heɓii e tawtoreede e golle ɗee no haanirta nii ; ina ɗaɓɓi heɓde tuugnorgal golle ɗee e sifaa njuɓɓudi tammbiindi heblo ngoo (goomuuji ɗi cos-ɗon ɗii), ngam toɗɗaaade yimɓe Fedde Ɓamtaare Pulaar e Muritani waawɓe soɗeede heen, e fawaade e soklaaji mon.” Ɓataake oo joofniri ko ngolɗoo konngol : “Ngal damal udditiingal hakkunde pelle ɗiɗi ɗee yo jokku ngam ƴellitde pulaagu e nder leydi ndii kam e caggal mum fof.”
Fedde ndee heɓaani tuugnorgal golle ɗee saka waawa toɗɗaade jeyeteeɓe e goomuuji golle ñalɗi ɗii, hay so tawii won terɗe mum teelɗuɗe ngollii e huunde e goomuuji e inɗe mum en keeriiɗe. Ko ɗum tagi, ñalnde alkamiisa 14/12/2017, woni balɗe 3 ko adii udditgol Ñalngu Nagge, Yiilirde Fedde Ɓamtaare Pulaar, tawi ina jooɗii e batu mum ngaadoraangu, yamiri yo hooreejo mum, hono Aamadu Umar Jah, yo noddu hooreejo Tabital Pulaagu Muritani, hono Fari Jeeri Bah, ngam hollitde : 1°) keɓaani tuugnorgal golle, 2°) heɓaare mum haa hannde e wallitde. Ɗoon ɓe nanondiri yo F.Ɓ.P.M. heed e wejo defte. Hooreejo Tabital oo jokkondiri e kalfinaaɗo njuɓɓudi Ñalngu Nagge ngam humpitde ɗum maa F.Ɓ.P.M. neldu ɗum doggol yimɓe mum fotɓe tawtoreede udditgol ñalawma oo mbele ina keblanee badsuuji. Kalfinaaɗo njuɓɓudi ñalawma oo heɓii ngool doggol ñalnde aljumaa 15/12/2017. Ko ñalnde ndeen kadi nelaaɓe F.Ɓ.P.M. nawani Tabital Pulaagu ballal 100 000 mb ɗo joɗnde heblo Ñalngu nguu. Yiilirde F.Ɓ.P.M. kam fof e waasde heɓde badsuuji, dawanii Galle mooɓondire ñalnde 18/12/2017 ngam tawtoreede udditgol ngol. Huunde e terɗe mayre ndañii naatde caggal darnde juutnde, e tawtoreede udditgol ñalngu nguu, e udditde nder toon wejo defte fedde ndee. Ñalnde 19 nde ardiiɓe ñalngu nguu ñalloyi Idini ndee, hooreejo FƁPM e huunde e terɗe yiilirde ndee, ñalli; kiiri ko to galle sukaaɓe kiiɗɗo too. Ko noon kadi ñalnde 20 desammbar ndee. E ɗiɗi ɗii kala ɓe mbejii mbejii toon defte e jaayɗe FƁPM.
En teskiima e ɗii ñalɗi, nootagol Fulɓe Muritani wondude e coftal e weltaare mawnde, nootagol banngeeji fof, gila e ngalu haa e darnde. Ɓe njaaraama, sibu ɓe timminii fotde maɓɓe haa timmi. Heddii ko ardiiɓe pelle ɗee ndutta ɓe teddungal, mbaɗta e maɓɓe hakkille, keblana ɓe kewuuji juɓɓuɗi, baɗɗi loowdi naftoori, gila e jooltugol hakkeeji maɓɓe to bannge pinal, haa teeŋti noon keɓtingol e janngingol ɗemngal maɓɓe e nder leyɗe ɗee, haa e moƴƴingol nguurndam maɓɓe ekn. Mbele kadi fulɓe ina ndiwta pecce mum en, ngannda kam en fof ko gootum, alaa ɓurɗo alaa ɓuraaɗo, pullo gawoowo, maa ɗatoowo ɓuraani pullo gaynaako, maa pullo ɗatoowo, kamɓe fof poti pulaagu, poti e pulaagu.
Bookara Aamadu Bah


text:
Cairdeas Sahara ina gollondira e pelle tati goɗɗe : hono no fedde muritaninaari nde wona laamiyankoore wiyeteende Action Sahara pour la Santé, l’Innovation, le Développement et l’Éducation (ASSIDE), wonndude e fedde walliyankoore adunaare jeyaande to ledi Ekos (Ecosse) wiyeteende Cairdeas International Palliative Care Trust e kadi wondude e fedde wonnde nde wonaa laamiyankoore jeyaande to leydi Siwis (Suisse) wiyeteende, Consulting, Training and Support (CTS).
Koɓuri heewde e ɓeen jaŋngintenooɓe (formaaɓe) meeɗaani nande ko feewti e oon fannu topitaagol ñawɓe nder jaŋɗeele-muen ɓennuɗe, walla nih e-nder nokkuuji maɓɓe gollorɗe. Nde ɓe naamnaa hol yiyannde maɓɓe e nafoore ko ɓe njanginaa ko, pormaako, gooto e maɓɓe kala jaabii ko gootol e ɗii jaabawuuji ɗiɗi : ina moƴƴi no feewi, walla in moƴƴi ha fakiti.
Heen doge e jaŋde-nde ɓe ndokkaa peewtuno ko e ñeeñaagal haala. Ko ɗeen doge kadi ɓeen jaŋngintenooɓe ɓeh, pormanooɓe, labii ɓurde heewande ɗum- en nafoore.
E nder yeerweri nde ɓe daɗɗuno ko feewti yiyannde muritaninaaɓe e ko feewti maayde yooɗnde, les membres du comité d’organisation mbaawii heen heɓde yiyande waɗnde faayiida.
Ummoraade en conngol doktoor Sal Alhuseynu hooreejo fedde ASSIDE «Ko weltaare mawnde wonandemi e addude ballal-am e ɗih ñalɗi jaŋde. Mamin njokku golle teeŋtuɗi mbele ma projet keso o ɓamto, sabu e-nder leydi muritani, duusgol ñawɓe ɗamtinaaɓe ina ina soklaa. Yiɗde-am ko waawde yettaade ɓeen fof ɓurɓe soklude hono ngaal ballal »
E min njogii anniya jokkude sarde e yimɓe-ɓeh ganndal ko feewti e duusde ñawɓe ɗamtinaaɓe e koreeji mu-en. Ko ɗum waɗi emin pewji ñalɗi jaŋde goɗɗi e nder lebbi garooji. E-nder ɗiin ñalɗi mamin njaŋngin ko feewti luggiɗinde ñeeñal haala, ko feewti e sunaare e kadi safaara ɓoosgol tawa fof noon ko e fannu duusgol ñawɓe ɗamtinaaɓe e koreeje-mu-en.
Hooreejo Cairdeas Sahara, Dr David Fearon wiyii wonde jaŋngingol (pormugol) yimɓe liggotooɓe e nokkuji cellal ko feewti e duusgol ñawɓe ɗamtinaaɓe e koreeje-mu-en e nder leydi muritani, jeyaako e himmeeji nay ɗi Cairdeas Sahara jogii. Himmeeji tati keddiiɗi-ɗi ko witto, wallude e safaara e kadi wallude yimɓe e faamaamuya ko feewti e duusgol ñawɓe ɗamtinaaɓe e koreeje-mu-en.
Witto
E mina ngolloo jooni e firtude e [traduction et validation de l’African Palliative Outcome Scale (African POS) de l’African Palliative Care Association (APCA)] e keewɗe e ɗemɗe e nder leydi muritani hono farayse (mo muritani), arab , sapatoore (hasaniya) e pulaar.
Oon liggeey tuuŋnii ko e jamirooje fedde POS wonnde to King College de Londres wonndude e ballal firooɓe ɗemɗe e kadi e liggotoɓe e batte cellal tuggande ma e leydi muritani, haa Senegal, ha Tunisie , ha Maroc ha Sudan.
ɗeen golle ngoɗɗoyii no feewi to batte rogere sapatoore-nde.
E ooɗo sahaa, Doktoor Fearon fuɗɗiima yillaade won e ñawɓe e-nder koɗorɗe mu-en. Kono tan golle ɓurɗe teeŋtuɗe ina kuccana e nder sahaaji garooji yeeso. Ma min ƴettu efermiyeeji ɗiɗi jogorɓe liggoyaade e amen mbele e min mbaawa yettooyaade ñawɓe e nokkuuji mu-en walla kadi nder cuuɗi cellaal saaga nde ɓe njillii ɗiin nokkuuji.
E nanondiral mahingal min jogodi e Centre National d’Oncologie gila e fuɗɗoode, ko toon ko ɓuri heewde e ñawɓe amen ummortoomin.
Le plaidoyer
E ooɗo sahaa, e nder leydi muritani kala, alaa tawo nokku goodɗo keptinaa-ɗo (officielle) liggotooɗo e duusde ñawɓe ɗamtinaaɓe e koreeji mu-en. Keɓgol ɓeen ñawɓe heɓɗe pinguuji morfin (morphine injectable) ina lohi. Hay keɓgol kiin lekki e sifaa poɗɗe morfin moɗeteeɗe ɓooyooje e nder ɓanndu (morphine de longue durée) wonaani ko jokkonndiri sabu tiiɗde ɗumen. Fannu keen lekki ina woodi kadi e ndiyam njareteeɗam (morphine liquide) walla kadi (formulations) ɗe ɓoyata e ɓandu kono tan kadi ɗiin fannuuji leɗɗe ngoodaani e nder leydi Muritani. Ko haɓde e ɗeeɗoon caɗeele hannde ngoni haaju ɓurɗo himmude wonande Cairdeas Sahara.
So on njiɗi andude ko feewti e (projet) , mim mbismiima on e yillaade: www.facebook.com/cairdeassahara
walla kadi (site web) Cairdeas International (www.cairdeas.org.uk) ɓɗñƴŋ
Dr Alhuseynu Sal ko hooreejo ASSIDE to Muritani
Dr Fearon ko hooreejo to bangee cellal (Medical) Cairdeas Sahara. Kadi ko almuudo ɗaɓɓitoowob seedantaagal doctoor e witto en duusgol ñawɓe ɗamtinaaɓe e koreeji mu-en to ɗuɗal jaaɓi haatirde wiyeteende Lancaster, to leydi engeleter (Royaume-Uni)
So-on ngiɗii heɓɗe kabaruuji teeŋtuɗe oɗon mbaawi jokkondirde amen e: d.fearon@lancaster.ac.uk


text:
To bannge farayse. Nde faayre nde mawni haa Farayse natti waawde suuɗde nde, felliti ko ummanaade mo, woni e daɗɗude peeje. Ñalnde 14 lewru duujal hitaande 1983, e nder jaagorde jotondiral e kuutondiral ( ministère de la Coopération ), Gii Peen, diisnondirɗo keeriiɗo Faransuwaa Miteraŋ(François Mitterrand) ko fayti e geɗe afriknaaje, saaktani jaayndeyankooɓe ngolɗoo konngol, ko aldaa e ƴeŋƴaare:
Ɓooyataa, mi yaha Wagadugu momtoyde jaagorgal gadanal ngal.
Mbele o faynditorii e helmere”momtoyde” nde ko warde walla ko ittude? Haa yeeso ko laawol.
Nii woni, ñalnde aaɓnde, 16 lewru duujal hitaande 1983, laana makko futti Pari, juuroyii Wagadugu, heedde 23w50 hojom, omo ardi e daalambol jaayndeyankooɓe fanniyankooɓe geɗe Afrik. Jaayndeyankooɓe ɓe payraa Otel Silmannde, kanko Gii Peen, o fayi to galle jooɗaniiɗo leydi Farayse e Wagadugu. Nde o yettii, o haalani Ammbasadeer o haaju gadduɗo mo walla ko woni sabaabu garal makko:
” Min nattii yiɗde nantude haala jaagorgal gadanal ngal ena haalee. Ɗum ne yo won ko adii janngo”.
Jooɗaniiɗo ɗoon leydi Farayse o jeertini mo nde tawnoo ena humpitii wonde Sankara wonaa jaagorgal gadanal tan mehal. Kono ko jaagorgal e huunde. Omo jogii jagge tiiɗɗe e nder konunkaagu ngu no o jogorii jagge tiiɗɗe e nder renndo ngo. Gii Peen wiyi:” ɗum noon yo o jagge”.
Ko nii addi nanngal Tomaa Sankara, hono no kollirɗen dow nii, weenndoogo ñalnde talaata 17 lewru duujal hitaande 1983 e yamiroore Kolonel Gabiyel Some Yoriyaŋ.
Kono ɗum fof e wayde noon hebbiti keewngal ko dewgol Faransuwa Miteraŋ to Wagadugu e haala ka Tomaa Sankara nantini mo ka, nde tawnoo hono ɗum wayri ko gila hakkunde Ahmed Seeku Tuure e Seneraal Deegool e hitaande 1958. Gila ndeen hankadi ena wonde ñaamɗe Tomaa Sankara ngoni ko e huuɓde e laamu.
To bannge Kodduwaar
To bannge Kodduwaar, caggal nde peeje baɗanooɗe ngam haɗde laamu Tomaa Sankara deeƴde ɗe fof ndomki yuumtude, Hufut Booñi wayli sawru mbawgu, ƴeewi feere ɓurnde yamɗude, so etaade seerndude Tomaa Sankara e Belees Kompaawore. Nii woni ñalnde 15 lewru siilo hitaande 1985, o teddiniri, kanko Hufut Booñi, lappol burkinaanaaɓe e gardagol Belees Kompaawore, hiraande fattamlamre. E nder heen, o ɗaɓɓiri gardiiɗo duɗal sukaaɓe rewɓe Yamusukoro( Proɓiseur du Lycée des Jeunes de Yamoussoukoro), nde suɓtotoo keele e nder ɓurɓe ŋarɗude e sukaaɓe rewɓe ɓe, nelda toon. Ko nii kadi addani Santaal Terason( Chantal Terrasson) suɓteede e hebleede ngam jaribaade Belees Kompaawore. Ciftinen wonde e oon sahaa, ko Belees gooto wonnoo surga e nder goomu laaminoongu Burkinaa Fasoo ngu. Lebbi nay caggal ganndondiral Belees Kompaawore e Santaal Terason, dewgal maɓɓe yiilaa, hoppaa, haɓɓaa haa baaji keddii.
E lewru duujal, Santaal Terason hurtoyii to wuro Poo. Tomaa Sankara tawtoroyaama yannge nge kono wonaa e sago mum nde tawnoo omo faami ko golle Hufut ngoni ɗoon kadi omo anndi fayndaare jooɗtoraande heen nde.
To bannge Togo
Ngañgu laamu Tomaa Sankara wonaa tan to bannge Koddiwaar heednoo. Hay laamu Togo e gardagol Seneraal Eyadema meeɗaani suuɗde mettere mum. Eyadema seeraani e tuumde Tomaa Sankara e Jeri Rawliŋ e heblude luutndiiɓe laamu mum gila e peeje haa e kaɓirɗe. E ko refti heen, alɗuɓe dognooɓe laamu Tomaa Sankara fof mooloyii ko Togo.
Warngo Tomaa Sankara fof e fewjeede gila e hitaande 1983, alaa sago Farayse e Kodduwaar e Togo ndaña kaggu nder leydi Burkinaa Fasoo, ɗo lalii feere mumen nde. Oon kaggu dey ko Belees Kompaawore e Silbeer Jenndere.
Hannde Tomaa Sankara tuɗɗiima leppi kono o tuɗɗaama leppi manoore e teddungal, nde wonnoo o maayi ko e wolde. O maayi ko kaɓirɗe ena e junngo makko. O maayi ko omo ɓoornii paɗe ndimaagu…
Njaay Saydu Aamadu


text:
Ɓesngu Baabaaɓe Looti e gardagol Aamadu Abdullaay Jallo dowlirɗo Tomaa Sankara Tokosel yuɓɓinii balɗe ɗiɗi pattamlame e nder wuro Baabaaɓe Looti, ñalnde 14 e ñalnde 15 lewru kawle(octobre) ndu ngon-ɗen nduu e nder ndeeɗoo hitaande 2017. Faandaare ndee ko mawninde hitaande waɗtunde 30 ɓiire ko Tomaa Sankara mawɗo, gardinooɗo leydi Burkina Faso, jamfanoo waraa, ñalnde 15 lewru kawle e hitaande 1987. Ko hikka waɗti koolol joyaɓol ko Tomaa Baabaaɓe ena yuɓɓina nguuɗoo kewu.
Diɗɗe jabbaaji ko wayi heen no Paco Leñol e diɗɗal Haɓooɓe e Baasal njantondirii e jabbaaji nokku oo ngam jirwinde jammaaji ɗiɗi ɗii, gila e waktu 21ɓo haa ngoriije njogga. Yimɓe pinaliyankooɓe mawɓe e haaliyankooɓe nantuɓe inɗe heewɓe tawtoraama kewu nguu. Ena waɗi heen ummoriiɓe gila Nuwaasot, Kayhayɗi e Pete to bannge Senegaal, ko jiidaa e ko nootitii e gure gonɗe e saraaji Baabaaɓe Looti.
Ɗowi golle ɗee ko Bookar Muktaar Jah e ballondiral sukaaɓe wuro ngoo.
Ñalnde 15 ndee, kikiiɗe mum yuɓɓinaa ko yeewtere nde tiitoonde ɗiɗi: Nehdi e nder Fulɓe e dewle lawɗinaaɗe e rewamuuji mumen. Nehdi e nder Fulɓe , njeewti ndeen tiitoonde ko Gelongal Fuuta lollirɗo Njaay Saydu Aamadu e Kaaliidu Buubu Manngaan. Dewle lawɗinaaɗe e rewamuuji mumen ko rogere Huley Tapsiiru, saas-faam, jeyaaɗo ɗoon e nder wuro Baabaaɓe kono gollotooɗo to Kayhayɗi, uni haa hortini.
Gelongal Fuuta e Kaaliidu Buubu Manngaan ɓamdi e nehdi ko gila ɗo ndi fuɗɗotoo e nder sato galle, ɗo ndi arata e dingiral haa ndi rewata duɗal, ndi hebbitoroo e ɗanle e jaayɗe. Huley Bah adii tonngirde yeewtere mum ndee ko magoyel tokosel, caggal ɗumen o firani banndiraaɓe tanaaji gonɗi heen. Yeewtere ndee ƴettii waktuuji ɗiɗi e feccere ɗi taƴondiraani hay leƴƴannde. Ñalɗi ɗii noon ndañii ŋakkere seeɗa e waasde tawtoreede won e jaale, ɓe darnde mumen e golle ɗee keedaaɗo caggal. Ɓeen ngoni: Baal Umaar Hammaat, Aysata Jaari Sal e Mammadu Bookar Lih.
Hol oo Tomaa Sankara mo Baabaaɓe Looti ?
Tomaa Sankara mo Baabaaɓe ko jabba mawɗo (grand rappeur), mo hakkillaaji ɓuri nanngude hannde e nder diiwaan Baabaaɓe Looti. E ballal Alla, huufo jinnaaɓe e ballal sehilaaɓe e hoɗdiiɓe, njoorto mawɗo ena sooynaa e makko to bannge mo o yahri oo.
O jibinaa ko ñalnde 15 lewru kawle (oktoobar) hitaande 1987, ñalawma mo Tomaa Sankara mawɗo waranoo oo. Ko ɗuum addani yumma makko Kummba Hammadi Jeliyaa Joop innirde mo Tomaa. Ko ndeen innde kadi o mawnidi. Baaba makko Abdullaay Jallo lollirɗo Sammba Jallo walla Cewngel noon wiyi mo ko Aamadu Abdullaay. Kono nde wonnoo innde Tomaa ndee mettaani ɗum ko kañum nii ɓuri jaalɗinde nde.
Nde Tomaa Baabaaɓe mawni haa hankadi waɗti hakkille adii daranaade ko wiɗtude ngam anndude ko saabii jinnaaɓe mum ena nginnira ɗum ooɗoo gorko. Ko ɗuum rewi haa jibini ɗiiɗoo ñalɗi hannde.
Ñalɗi Tomaa Sankara e Baabaaɓe Looti mbaɗii faayiida saɗnde. Pellital ngal suka oo joginoo e anniya mum fof laaɓtii. Toɓɓaaɗe fof ɗe o joofinoo njettodiima no haaniri nii. E dow ɗum ganndal e ganndondiral ndañaama heen.
Gelongal Fuuta lollirɗo, Njaay Saydu Aamadu


text:
Cikku-ɗon noon, alaa ko ɓuri taarorde walla sutura heewde mboros ? So neɗɗo naamndiima ngalɗoo naamnal, eɗen njenanaa yimɓe fof njaabotoo ko « hol ko naamndii ɗum ne ? Ɗum kay sikke alaa heen ! »… Iwee e ɗuum hannde! Sibu ina woodi ko ɓuri ɗuum heewde mborosaaji e ñoŋkoto, tee, so wontiino ko ciftol, hay gooto yiytataa ! Waɗi ɗum, oon nokku ɓurɗo sutura heewde mboros, ko huunde horsunde, nde rewɓe korsini no feewi. Ndeen huunde ko saakuuji rewɓe
Cikku-ɗon noon, alaa ko ɓuri taarorde walla sutura heewde mboros ? So neɗɗo naamndiima ngalɗoo naamnal, eɗen njenanaa yimɓe fof njaabotoo ko « hol ko naamndii ɗum ne ? Ɗum kay sikke alaa heen ! »… Iwee e ɗuum hannde! Sibu ina woodi ko ɓuri ɗuum heewde mborosaaji e ñoŋkoto, tee, so wontiino ko ciftol, hay gooto yiytataa ! Waɗi ɗum, oon nokku ɓurɗo sutura heewde mboros, ko huunde horsunde, nde rewɓe korsini no feewi. Ndeen huunde ko saakuuji rewɓe
mbeelnotoo ɗii ! Ko anndiraa « sakaamen » koo (« sac à main ») woni saak juuɗe.
Wonaa enen kaali, ko wiɗtooɓe kadi kaali ɗum ! Ngoon wiɗto wiyi ko « saakuuji juuɗe ina ɓura jooɗorde sutura heewde mborosaaji ! », tee wonaa sutura fof, sibu ɓe mbiyi ko suturaaji denndaaɗi (toilettes publiques) ; sibu ina gasa tawa suturaaji keeriiɗi ɗii, nde wonde ina toppitaa, ina gasa tawa ina laaɓi.
Hol ko woni e nder saakuuji rewɓe? Alaa fof ko ɓe mbaɗataa heen ! Gila e kaayitaaji, haa e telefoŋaaji, coktirɗe, … denndaangal ngeɗon katojinteekon. Ko e nder koon ngeɗon noon ñoŋkoto oo naatata walla takkotoo, mborosaaji ɗii cuuɗotoo, e wiyde wiɗto ngoo. Bakteriiji taweteeɗi heen ɗii, ɓuri heewde e gonooji e hawngooji jooɗorde sutura ! « heen sahaaji, keeweendi majji ina waawi bonde e cellal aadee ». wiɗto ngoo wiyi ko joyaɓal saakuuji ɗii. Ɓe njahii, kamɓe wiɗtooɓe ɓee, haa ɓe ƴeewi geɗe ɓurɗe waawde roondaade mborosaaji ɗii, ɓe tawi ko « kerem juuɗe », e lallitorɗe « cosmétiques» ekn…
Ɓe mbiyi kadi ɓuri fof waawde roondaade mborosaaji ɗii, ko saakuuji ɓurɗi horsineede ɗii, so saakuuji guri, nde tawnoo ɗi keewaani wuppeede. Kala ko memi ɗi, boowal walla nder, takkoto e majji. Jooni noon, hol feere majjum? Wiyde yo rewɓe ngoppu saakuuji mum en ? Alaa ! Feere majjum saɗtiraani noon fof. Tewaare seeɗa ina waawi wallitde e ñawndude ɗuum : sahaa e sahaa kala yo ɗi poppirte geɗe laaɓɓinooje, nder e boowal kala, kaakel kaalel. Joomum kadi waɗta hakkille e ɗo joɗɗinta saak mum, reenoo joɗɗinde e leydi walla e nokku mo senaaki no feewi.
FƁ
Ƴoogirde : maxisciences.com


text:
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Neɗɗo alaa ko waawi, Alla alaa ko ronki. Ko e laawol wonaa ngam waawde haɗde ñawu nguu yettaade neɗɗo. No aaɓnortoo ? Aaɓnortoo ko waɗde e ɓalndu neɗɗo geɗe paddorɗe, gaddanooje ɓalndu waawde haɓtaade ñawu nguu, haɗa ngu feeñde e mum : ɗuum woni nafoore feso.
Gila ko ɓooyi annduɓe ngonnoo ko jarribaade feso e dow kullon : kaawis ! feso ngoo ina yuumti no feewi, sibu, so kullel fesaama, nguɗu heɓataa ɗum haa maaya. Feso ngoo ina yuumti 100% ! Tee alaa batte goote ɗum yahdata, alaa rewam ngootam.
Jooni noon annduɓe puɗɗiima hoolkisaade feso ngoo e aadee ngam faddanaade ɗum kaaseer cikkaaɗo ina waawnoo heɓde ɗum. Kono nde anndetee mbele feso ngoo ina faddanoo aadee nguɗu, ko maa ɗoo e duuɓi keewɗi. Kono kadi ko waawnoo heen wonde fof, poolgu nattii woɗɗude. Wonande nguɗu tektekol mawngol, njeñtudi jarribo ngoo ina ɗaminaa ɗoo e 2020, woni ɗoo e duuɓi joy so heewii. Ɗoo e ndeen, annduɓe ɓee ina nganniyii huutoraade won ɗiin safaruuji ngam haɗde nguɗu, yeru yarde ñalnde aspirin ngam faddaade kaaseer tektekol mawngol, walla leɗɗe goɗɗe wonande nguɗu jofe, walla nguɗu enndu, walla baggol ekn. Eɗen njenanaa ɗoo e duuɓi garooji, nguɗu wontata ko ñawu ngu heewaani yiyeede.
BAB


text:
Eɗen “ngultina” ɗoo winndannde mbaɗatno-ɗen Fooyre Ɓamtaare tonngoode 8 e 9 – sulyee haa desaambar 1982.
… Hade men haalde timtimol, eto-ɗen faamde won e geɗe jowitiiɗe e ko addata ɗum : leer (annoore).
Leer : Leer ko dental cereeli. Cereeli leer ko portiiɗi. Tesko-ɗen : saanga beetawe walla kikiiɗe, cereeli naatirooji pallanteeje, eɗen njiya bolol mum en.
Eɗen “ngultina” ɗoo winndannde mbaɗatno-ɗen Fooyre Ɓamtaare tonngoode 8 e 9 – sulyee haa desaambar 1982.
… Hade men haalde timtimol, eto-ɗen faamde won e geɗe jowitiiɗe e ko addata ɗum : leer (annoore).
Leer : Leer ko dental cereeli. Cereeli leer ko portiiɗi. Tesko-ɗen : saanga beetawe walla kikiiɗe, cereeli naatirooji pallanteeje, eɗen njiya bolol mum en.
Hol ko firti caytol leer ?
So sereendu leer duƴƴiima e huunde, ndu saytat, no bal waɗata so fiyaama e ɓalal nii. Mbiyen sereendu nduu saytii. So tawii ɗo ndu diƴƴii ɗoo ko nokku berkiiɗo, eɗen mbaawi anndude tiindo caytal ngal. So tawii noon ko nokku mo fotaani, baɗɗo ƴuule, sereendu nduu sarkitto. Yeru kollitoowo caytugol sereendu leer, ko weer montoor, walla daarorgal ekn… sibu aɗa waawi huccinde leer huunde, tiindtinaa ɗum ɗo mbele-ɗaa. Sukaaɓe ina keewi ƴettude ko wayi no keletine daarorɗe nii, ngona e saytinde cereeli, tiindina ɗum e neɗɗo goɗɗo…
Ko ngolɗoo tiindtingol leer addanta en waawde ndaartaade e daarorgal, sibu daarorgal ngal ruttinta e gite maa ko cereeli ɓalndu maa duƴƴiiɗi e mum ɗii, nii woni njiyto-ɗaa hoore maa. Ko kañum kadi addanta en yiyde huunde nde wonaani e portal ƴeewki men (wonaani yeeso men), yeru, so a ƴeewii e daarorɗe oto, aɗa yiya otooji walla huunde wonnde caggal oto mo njol-ɗaa e mum oo.
Ko kaal-ɗen ɗoo koo noon, ina wayi no, nde tawnoo ɗo leer oo duƴƴotoo ɗoo ko nokku berkiiɗo, potɗo, sereendu nduu fof ruttoto (walla kam ko seeɗa woni heen ko ruttotaako, naata e nokku ɗo duƴƴii ɗoo). Heewi waɗde ɗum ko kuuje peewniraaɗe won ɗeen jamɗe, walla weeruuji, walla dalliije jaynotooɗe, walla diƴƴe jaynotooɗe.
Kono, e nder sato men hee, yoga e kuuje ngonaa berkiiɗe, wertallo mum en fotaani, ina hasii tawa ina waɗi ƴuuge-ƴuuge, ko ɗum tagi cereeli ɗii, ina hasii tiindtoo e tiiɗe keewɗe, caroo, so nduƴƴiima heen.
Yeru : so a turiima e ndiyam keelelam, ndeeƴɗam (alaa mbempeƴon), aɗa yiytoo hoore maa haa laaɓta, no njiytorto-ɗaa e daarorgal nii ; ɗoo ko tiinto tamiingo (cereeli duƴƴiiɗi e ndiyam hee, ko noon tan nduttortoo, tawa carkitaaki). Kono so a werliima e ndiyam hee haayre, walla a jubiima ɗam, maa yiy mbeelu maa ina « ama », natta laaɓtude no laaɓtirnoo nii ; waɗi noon ko leer maa oo, duƴƴii jooni ko e nokku carkitoowo cereeli …
Hol ko firti keltol leer ?
Jaaribo : Mbaɗee sawru fortiindu e nder ndiyam haa feccere e mayru naata e ndiyam hee, maa on njiy sawru nduu wayata ko no helndu nduu (walla ooñiindu nii) : waɗi ɗum ko sereendu ummiindu e nokku gonɗo e ndiyam hee ko ko seli, walla mbiyen ko ko heltii, woni seli portal rewnoo ngal. Ko addi doosgal biyngal wonde “So cereeli ummiima e nokku, ina tiindii e nokku goɗɗo, so tawii nokkuuji ɗii njiidaa tekkeendi, ɗi tiindtoto nokku goɗɗo.”
Hol no timtimol ardata
Ko idii fof ina moƴƴi paamen wonde leer naange (leer daneejo) ina renndini denndaangal goobuuji (noorɗe). Won e ɓakɗe (matière) ina mbaawi seɗde leer oo, ceernda cereeli ɗii fawaade e goobu heen sereendu kala, jiiduɗi goobu ceerta e keddiiɗi ɗii.
Eɗen mbaawi jarriboraade ɗum ko wiyetee “pirisma” koo, sibu kala jiɗɗo ina waawi feeñninande hoore mum timtimol e nder suudu mum…
Ina gasa taa won e men teskiiɓe, e dow huɗo ndunngu, eɗen ceedoo ko wayi goobuuji nii : addata ɗi ko cereeli naange ɗi saawere seɗi.
Ko noon baaɗe baade caawiiɗe e duule ceɗirta cereeli naange, haa timtimol feeña e dow duule hee.
Waawi hokkude ne timtimol timmungol tan ko leer daneejo, ko nanndi e leer naange. E oon sahaa, goobuuji ɗii kala ko jokkondirɗi ngonata. Ko ɗum waɗi, e goonga, en nganndaa no goobuuji poti hay so tawii eɗen teskii heen ɓurɗi maantinde, hono goobuuji jeeɗiɗi (7) :
Ina feeña e jarribo ceɗgol goobuuji (natal) ko arata koo :
Cereeli naange boɗeeji ɓuri famɗude helto, goro rewi heen, oolol rewi heen, haako ñebbe rewi heen, baka ara, boru rewi heen, nde wiyolee oo ara.
Cereeli wiyolee ɓuri keddiiɗi ɗii kala waawde selde. Wonande limiyeer daneejo ko nii tan goobuuji ɗii keewi reggondirirde : boɗewol, oraas, oolol, werta, bulo, indigo, wiyolee. Ko ɗum woni goobuuji ɗi njiyaten ɗii.
Tesko : Ina woodi cereeli ɗi en mbaawaa yiyde : miñ-boɗewol (infra-rouge) e maw-wiyolee (ultra-violet)
Bookara Aamadu Bah


text:
Firde gannde joom en pine ganniije: Hol no Baytul Hikmah walliri ɗemngal Arab ƴellitaade.
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndal Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal hibraani (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.jokku taro


text:
Leydi, teeŋti noon e ndi swaalo ndi, ko e ngaluuji tago ɓurɗi himmude ɗi yimɓe hoɗɓe daande maayo njeɗaa, ɗum wonani ɗumen sewnde wuurnoore, ñawndana ɓe saqqaaji maɓɓe kala kamɓe e ɓesnguuli maɓɓe. Ko ɗum waɗi faggudu daande maayo, gila e waalo ngo haa e jejogol ngol, ko ndema e ngaynaaka, sabu ko e ɗiin nokkuuji ndema golletee, so tawii ko caggal toɓo walla duttugol ilameeje.
Leydi, teeŋti noon e ndi swaalo ndi, ko e ngaluuji tago ɓurɗi himmude ɗi yimɓe hoɗɓe daande maayo njeɗaa, ɗum wonani ɗumen sewnde wuurnoore, ñawndana ɓe saqqaaji maɓɓe kala kamɓe e ɓesnguuli maɓɓe. Ko ɗum waɗi faggudu daande maayo, gila e waalo ngo haa e jejogol ngol, ko ndema e ngaynaaka, sabu ko e ɗiin nokkuuji ndema golletee, so tawii ko caggal toɓo walla duttugol ilameeje.
Ko ɗiin nokkuuji ne kay ɓuri henanaade nehgol jawdi. Ko ɗum waɗi kala e nokkuuji leydi he ɗo toɓo yanata walla ilam naatata, gila dawaa dawi, ko ko jeyaa fawaade e tippudi renndo mum : to bannge leƴƴi ɓaleeji ɗi ko ɓuri teeŋtude e jeyi mum en fawii ko e galleeji enɗam walla koɗki gure. To bannge safalɓe ɗum ɓuri yowitaade ko e leƴƴi maɓɓe (tiribiiji) nde wonde kadi faggudu maɓɓe ɓuri yowitaade ko e ngaynaaka, kala leñol e maɓɓe haɓantoo ko hippude bertalle durnirɗe jaajɗe.
Dowla Moritani noon gila jibinaa e kitaale 60, woni ngoƴa mum dowrowo ko hol no tabitinirta mbaawka mum e wertaango keeri leydi ndi kala e yimɓe hoɗɓe e mum. Ɗum saɗtiri no feewi dowla o, nde wonde hakkillaaji ɓuri mahaade tawo ko e aadaaji e juɓɓule gaadanteeje, hay to bannge jeyi, yimɓe ɓe ngoongɗini tan ko jeyi gaadanteejo. Ko ɗum waɗi denndaangal sariyaaji jowitiiɗi e jeyi leydi ƴettaaɗi, gila e jamaanu koloñal, ciynugol mum saɗtii walla mbiyen won ɗo aamnaaki.
Sariya mo 83 127 hitaande 1983 ɓamranoo ko yiɗde yuɓɓinde jeyi leydi e nder Moritani tawa faandaare mum rowrowre ko wellitde laamu e jeytaare huunde e ngaluuji tago tawa ina golloroo ɗum e nafoore ndenndaandi. Faandaare sariya o in waawi fecceede e pecce tati :
1- Anniya laamu ko laɓɓitinde jeyi leydi hol no foti siforaade e leydi he. Jeyuuji ko tati tan : jeyi laamu keeriiɗo, jeyi keeriiɗo tawa ko teelɗuɗo wonande ɓiɗɓe leydi e jeyi ndenndaandi ngonndie njiimaandi laamu.
2- Kala jeyi tuuginooɗo e jeyi joowre, jeyi leƴƴi walla kinɗe nattii jaɓeede walla nii hiisetee ko woodaani. Kala kadi mo waawaa dallinde jeyi mum tawa fawii ko e golle jiytiniiɗe (leɗɗe loraaɗe, boyli, mahdi, batte ndema ekn..), ɗum firti kala ko alaa batte ko joganoo, ko jeyi laamu. Ko ɗum waɗi hay ko anndaa ko ko jeyanoo, so tawii jooɗiima duuɓi sappo gollaaka yantii e bayti laamu (jeyi laamu). Laamu noon ina rokki joom en jeyuuji joowe walla jeyuuji leƴƴi fartaŋŋe rentude e juɓɓule kese (Kooperatifuuji) nduttoo, peccitoo leydi mum en e nder jeyi teelɗuɗo.
3- Ko laamu rokkata leydi wonande jiɗɗo ɗaɓɓude jeyde hettere leydi e nder ko hiisetee hankadi ko jeyi laamu keeriiɗo oo. Jeyi ndenndaandi rokketaake, yeeyetaake kono ina luɓee, ina hasee tawa noon fof ko e yamiroore laamu. Laamu ina lelni sarɗiiji mum hol no neɗɗo dañirta leydi haa wonta jeyi mum mo taƴi hattan mum tawa ina waawi yeeyde, rokkirde walla luɓde.
Eɗen poti faamde wonde ina jeyaa e ko saabii laamu ngu ƴettude ooɗoo sariya ko yiɗde ɗum laaɓtinde e yuɓɓinde tippudi jeyi leydi sabu e ɗum jeyaa e sarɗiiji ɗi leyɗeele e pelle adunayankooje ballitooje en ɗaɓɓunoo ngam waawde wallitde en. Ɓeen wallitooɓe njiɗi ko yo jotondire yimɓe to bannge jeyi leydi ngon jotondire qiimirteeɗe kaalis. Ɗum woni ñamlooɓe kaalis ko wayi no bankeeji so ina ñamla tawa ina nganndi mo ñamlondiri (tawa wonaa leñol fof ñamlondiri) tawa kadi joom leydi ina waawi ñamlaade kaalis, jukna leydi mum, joom ñamaande daña ɗo nangtii.
So tawii e nder ko huuftidini, eɗen mbaawi wi’de wonde sariya oo ko sariya moƴƴo, nawroowo yeeso sabu amo wallita ƴellitaare faggudu, ittataa teski-ɗen ko no o siinira nii, o ƴetti ko mbaadi teetgol leyɗeele janane. Sabu no ɗum yahri nii, jom leydi en e nder daande maayo teskii ko ɗo ndematnoo fof Administarasiyon ittii ɗum rokki yimɓe woɗɓe ɓe njeyaaka e nokku he, haa ɗum ɗeɓi wayde no leñam-leñaagu nii. Sabu so tawii faanditanoo heen ko ƴellitde faggudu ndema ɗum yiyaaka tawo, sabu yoga e yimɓe rokketeeɓe leyɗeele ɗe ngonaa remooɓe, ko julankooɓe, ɓe keɓata leyɗeele ɗe ko e perfeeji e governoruuji banndiraaɓe maɓɓe(teskini heen yoga e ɓeen ko safalɓe) , ɓe nduttoo ɓe njeya ɗum woɗɓe, ɓe caawa kaalis oo ɓe njahda heen. Leyɗeele teetiranoo ko ɗaminaade rokketeeɓe ɓe maa liggo leyɗeele ɗe leydi ndi naftoroo, kono ɗum wayaani noon, eɗen mbaawi ni wi’de e nder leyɗeele teemedere fof dokkiraaɗe e daande maayo he, ko golletee heen hannde diwaani leyɗeele sappo (10%).
Fannu goɗɗo ne ko caggal ko lolliri « Ewenemaaji », artiranooɓe Senegaal ndokkaama leyɗeele taccinanooɓe walla nii heen sahaaji hay ɓe taccinaaka, e nder ɓeen, heewɓe coomiima heen tawi meeɗaa yahde Senegaal, kono kadi ina jeyanoo e oon sahaa e politigi laamu Maawiya waylude mbaadi koɗki daande maayo, ɗum waɗi won ittaaɓe tan to koɗnoo dow, mbiyaa yoo ngar koɗta e gure janane, ndokkee leydi. Ɗum fof hannde ina addi jiiɓru mawndu e daande maayo he sabu tetananooɓe leyɗeele mum en njiɗi heɓtude kaake mum en, jogiiɓe leyɗeele ɗe mbiyata wonde kañum en « keɓri ko laamu, ko laamu waawi heɓtude e mum en », laamu ne suwaa ummanaade tottitde joomum en leyɗeele mum en, eɗen kuli nii mbar pollugol laamu sidioca waɗtata oon ɗamaamuya « koyɗol muumo ».
Ko ɗum waɗi jom leyɗeele en aadanteeɓe njirata ɗum kono jinngere nii kaake mum en teetaama rokkaama woɗɓe (foksineeruuji, julankooɓe e woɗɓe) e tee ɓeen ngollaaki leyɗeele no ɓe ndonkirnoo golloraade ɗum nii sabu nakkere ilam. E tee e sahaaji ɓennuɗi ɗi, nde wonde yimɓe daande maayo haqqillaaju mum en ko ownanooɗi, ko goonga ɓe ndartiima ngam falaade ɗum haa won heen njeeyi pittaali mum en (wuro Sillaa to gorgol) kono noon doole njerondiraani.
Ñalawma hannde oo teskini ko remooɓe to daande maayo to ko ummaniiɓe yiɗde heɓtude leyɗeele mum en, ina jeyaa noon ko saabii ndeedoon darnde waame politigi garɗunooɗo e piilgol Siidi Muhammed wul Sheex Abdallaahi. Sabu e nder tuugnorgal makko politigi e nder kampaañ makko, o huninooma artirde yimɓe taccinanooɓe, tottita ɗum en leyɗeele mum en, mumtude kala tooñanngeeji e loruuji pawanooɗi e leñol ɓaleeɓe. Ko oon ɗamamuya e heppere nde won ɓeen njogii e baasgol Administarasiyon daranaade ɗum, addani won heen ummaade mbele ina teeɗtira doole mum en leyɗeele mum en ( ko ɗum woni ko waɗi Calgu e Baabaaɓe ko). Ina foti teskeede wonde ko ɗum ummondere hesere haaɗaani tan e Barakna, kono gorgol e tararsa fof, yimɓe mum ina keewi jokkondirde e Administarasiyon ina ɗaɓɓa tottiteede leyɗeele mum en.
Laamu ina foti e ko fay arde yuurnitaade politigi mum ko yowitii e mbayliigu tippudi jeyi leydi ƴettunoo e hitaande 1983, sabu ɗum woni hikka duuɓi noogaas e joy (25), ina haani oon politigi ɓetee, ƴeewtee ko laƴata heen ko safree, ƴeewee kadi mbele ko faanditanoo heen ko so dañaama.
Sabu so tawii en nduttiima hay no sariya o wi’iri nii ko heewi e ko waɗa ko yahdaani heen ; Yeru jooni yoga e rokkanooɓe leyɗeele ɗe njogii ko « Yamiroore e mudda gollagol leydi » (Autorisation Provisoire et Précaire d’exploiter) e tee sarɗiiji pawaaɗi heen ɗi, hay gooto e maɓɓe hormaaki ɗum : ko wayno gollaade leydi ndi golle maantinde e nder duuɓi joy caggal dokkirgol ngol, waasde yeeyde walla rokkirde leydi ndi ekn…kono hannde yoga e ɓe inɗe mum en njaltunoo e dokkirgol leyɗeele ɗe, nattii ɗum jeyde sabu ɗum rewii e fotde juuɗe tati haa e juuɗe joy. E tee sariya oo e ngal geɗal darnde mu mina laaɓti sabu wi’i : « kala jeeyɗo, dokkuɗo, gostiiɗo, kasɗo leydi ndi suwaa rokkeede dokkal pandungal, ina wayno kaayit mum nattii dagaade ». Ɗum firti ko e oo sahaa e teskaade yoga e leyɗeele ɗee ngollaaka, kadi kormaaki sarɗiiji ɗi laamu fawnoo e dokkal ngal, heddani laamu ngu tan ko ƴettude kuulal heɓta leyɗeele ɗe, sakka feere yumtunde no peccitagol leydi ko fayi arde rewata laawol : laamu itta heen ko ina golloroo e nafoore ndenndaandi, rokka heen joom leyɗeele waali-wuro en ko nguurdi kono kadi totta heen jom jawɗeele en tigi rigi gollotooɓe ko yowitii e ndema kesa haralleewo wallitoowo duuñtude heege e nder leydi he. Waali-wuro en daande maayo ina poti faamde wonde jeyi leydi waawataa heddaade e no wooru noo gila e jamanuuji ɓennuɗi sabu aduna oo wayliima, jooni ko Dowlaaji kesi, karallaagal kesal ɗaɓɓungal njuɓɓudi kesiri, ɗum noon ɓe mbaawataa wi’de tan eɓe nantoo e « ɗee leyɗeele , min tawri ɗum en ko taaniraaɓe amen » On potaani salaade sakkitde peeje e laamu no huutororii huunde e leyɗeele mon kono woppira on heen ko nguurdu-ɗon tawa laamu ina wallita on no ngollori-ɗon, « hoto ñale waas, hoto ɓirdugal waas ».
Maamuudu Haaruuna Joop